Najib Dikangkungkan Lagi, Kali Ini Adiknya Sendiri Mengingatkannya Tentang Jimat-Cermat

 Selepas Najib Rasak melalui episod yang memalukan dan menjadi bahan persendaan sehingga ke peringkat antarabangsa berkaitan penurunan harga sayur kangkung, di waktu yang sama beliau juga menerima tamparan apabila adiknya, Nazir Razak yang merupakan CEO CIMB Bank, telah menulis satu rencana untuk memperingati pemergian ayahnya, Allahyarham Tun Razak tetapi turut mengandungi beberapa peringatan yang ditujukan kepada abangnya yang sedang memimpin negara ketika ini.
Dalam rencana yang ditulis sempena 38 tahun pemergian Tun Razak, selain beliau menceritakan tentang ayahnya yang banyak berjasa kepada bangsa dan negara, Nazir juga menceritakan tentang sikap jimat cermatnya dalam mengurus wang negara di mana akan memastikan beliau mengeluarkan wang daripada poketnya sendiri untuk ahli keluarga yang ikut serta ketika ke luar negara.
Tidak itu saja, diceritakan juga bagaimana ketika Tun Razak mendapat rawatan kali terakhirnya di London, beliau tidak membenarkan isterinya, Tun Rahah ikut sama berikutan kekurangan biaya serta kebimbangan tentang masalah kewangan yang mungkin timbul setelah pemergiannya nanti. Tun Rahah hanya dibenarkan ke London tidak lama selepas itu, itu pun selepas kabinet mempertimbangkan kewajarannya untuk bersama-sama dengan Tun Razak yang sedang menerima rawatan penyakit leukimia yang sedang dihadapinya.
Nazir juga turut bercerita tentang permintaannya bersama adik-beradiknya yang lain agar dibina kolam renang di kediaman rasmi Perdana Menteri ketika itu iaitu Seri Taman tetapi telah ditolak oleh ayahnya kerana tidak mahu wang rakyat dibelanjakan sewenang-wenangnya untuk kepentingan keluarganya sendiri.
Walaupun tulisan Nazir ini adalah ditujukan untuk memperingati bapanya, tetapi apabila beliau menulis sama tentang sikap jimat-cermat dan penggunaan wang rakyat yang ketat untuk ahli keluarga, tidak dapat tidak, beliau sebenarnya sedang menujukan juga tulisannya itu kepada abangnya, Najib Razak, kakak iparnya, Rosmah Mansor serta anak-anak Perdana Menteri.
Ini berikutan Najib ketika ini sedang dipertikaikan daripada segenap sudut mengenai kemewahan, pemborosan, penggunaan wang rakyat sesuka hati dan mudah tunduk kepada kehendak ahli keluarganya dalam mengurus negara sehingga bukan saja menyebabkan bertambah suburnya kebencian rakyat, malah menyebabkan hutang negara terus menimbun.
Nazir yang tetap mempunyai hubungan mesra dengan Najib tetapi difahamkan tidak mempunyai hubungan baik dengan Rosmah Mansor, mungkin tidak mempunyai cara untuk memberi nasihat dan pandangan kepada abangnya supaya dalam menyanjung jasa Tun Razak, apa yang seharusnya diteladani ialah mengikuti juga segala sikap baik, berjimat cermat dan berhemah ayah mereka dalam mengurus wang rakyat.
Oleh itu, sempena 38 tahun pemergian bapanya, Nazir telah menggunakan peluang tersebut bukan saja untuk memperingatI pemergian bapanya, tetapi secara tidak langsung memberi pesanan kepada abangnya yang ketika ini sedang berhadapan dengan pelbagai kemelut dalam menguruskan negara.
Jika seorang abang menegur dan memberi nasihat kepada seorang adik mungkin boleh dianggap sebagai perkara biasa tetapi apabila seorang adik bongsu mengambil keputusan memberi nasihat kepada abang sulungnya, ini menandakan pada penilaian Nazir, kepimpinan abangnya sudah berada di tahap teruk dan kronik serta perlu diperingatkan.
Selain rakyat sudah banyak kali mempertikaikan tentang sikap boros dan mewah Najib sekeluarga walaupun sudah banyak kali didedahkan, malahan bekas Perdana Menteri, Mahathir Mohamad juga juga menasihatkan kerajaan agar menjimatkan kos dan bukannya menaikkan harga barang, namun semua itu tidak pernah diambil peduli oleh Najib.
Dalam hal ini, Nazir mungkin masih mempunyai simpati kepada abangnya, lalu mengambil peluang untuk turut memberi nasihat secara tidak langsung. Tentunya tidak ada maksud lain apabila Nazir memperkatakan tentang sikap jimat cermat dan belanjawan berhemah Tun Razak melainkan untuk memperingati abangnya kerana Najiblah yang sedang memimpin negara ketika ini.
Lagi pula, sebelum ini Nazir tidak pernah menulis apa-apa rencana tentang Tun Razak walaupun beliau juga berpeluang berbuat demikian pada tahun lalu atau tahun-tahun sebelumnya. Beliau memilih tahun ini untuk menulis tentulah ada kaitan dengan kepimpinan Najib yang boros dan sedang dipertikaikan oleh hampir semua lapisan rakyat.
Walaupun tindakan Nazir ini seperti mengangkungkan abangnya sendiri yang sudah cukup sarat dengan pelbagai kecaman, cacian, dijadikan bahan jenaka dan sebagainya, hakikatnya Nazir telah bersikap wajar dan turut bersikap pro rakyat dalam hal ehwal yang melibatkan penggunaan wang negara.
Atas keberanian dan kewarasannya, rakyat Malaysia harus memberi sekalung tahniah kepada Nazir Razak yang ternyaa lebih memahami prinsip perjungan Tun Razak berbanding abangnya, Najib. (SH 15/01/2014)

0

0

votes
Article Rating
Kongsikan artikel ini


Tarik Balik Saman Bukti UMNO Amal Demokrasi Sebenar, Demikian Hujah Kangkung Razali Ibrahim

 Dalam mingggu ini UMNO telah menarik balik dua kes saman mahkamahnya. Yang pertama, saman terhadap Ahli Parlimen Batu, Tian Chua berhubung isu Lahad Datu dan yang kedua, saman terhadap Setiausaha Agung Pas, Mustaffa Ali berkaitan penyebaran video seks yang dikaitkan dengan pemimpin Pas tersebut.
Ramai yang meluahkan rasa kecewa dan marah atas tindakan UMNO menarik balik kedua-dua saman yang seolah-olah memperlihatkan UMNO berjiwa kecil dan pengecut dalam menegakkan kebenaran dan berhujah di mahkamah.
Saman-saman sudah menjadi perkara biasa sekarang ini dan pemimpin PR juga sering mengemukakan saman terhadap UMNO, pemimpinnya atau akhbar yang dimiliki UMNO. Tetapi dalam setiap saman yang mereka failkan, mereka akan bertahan dengan pendirian yang dipegang sampai ke titisan darah yang terakhir.
Sementara banyak kes yang dimenangi oleh mereka, namun jika kalah pula, mereka akan merayu lagi ke peringkat mahkamah yang lebih tinggi. Semua ini memperlihatkan kekentalan jiwa perjuangan dalam menegakkan kebenaran.
Apabila UMNO menarik balik kedua-dua saman itu, bukan saja ramai yang marah dan kecewa malah melihat ianya sebagai tanda UMNO sudah semakin luntur jiwa perjuangannya, sedangkan sebelum ini begitu berdegar-degar dan bersemangat memfailkan kes di mahkamah.
Bagaimanapun bagi Ahli MT UMNO yang juga Timbalan Menteri di Jabatan Perdana Menteri, Razali Ibrahim tindakan menarik balik saman itu membuktikan UMNO mengamalkan demokrasi sebenar.
Malah dalam hujahnya, beliau berkata, kedua-dua pemimpin PKR dan Pas yang ditarik balik samannya itu sepatutnya malu dengan sikap keterbukaan dan pemaaf yang diamalkan oleh UMNO.
Hahahaha…masuk akalkah alasan Razali ini?
Dalam menegakkan perjuangan dan kebenaran, apatah sebagai parti politik yang masing-masing sedang berusaha meraih sokongan dah kepercayaan rakyat, hujah beliau ini bukan saja dangkal dan tidak masuk akal, malah kelihaan amat lembik seperti kangkung yang baru direbus.
Menarik balik saman terhadap parti lawan lebih memperlihatkan sikap pengecut, berjiwa kecil dan tidak yakin dengan kebenaran yang sebelum ini mahu dipertahankan. Ini jelas merupakan tindakan yang merendahkan lagi martabat UMNO dan menjadikan ia semakin kurang diyakini oleh penyokongnya sendiri.
Pihak lawan dan rakyat pula lebih melihat sebagai kebenaran telah berpihak kepada Tian Chua dan Mustaffa Ali. Ia juga sekaligus akan menjadikan PKR dan Pas lebih dipandang tinggi oleh rakyat.
Kepada Razali, beliau sepatutnya berani menyuarakan bantahan terhadap tindakan UMNO menarik balik saman itu kerana itulah sebenarnya keluh kesah dan rungutan ahli-ahli di peringkat akar umbi. Tindakan memuji langkah menarik balik saman itu hanya membuktikan hujahnya sekadar bertaraf kangkung saja.
Selepas Najib dikangkungkan, rupa-rupanya ada lagi yang memilih untuk menjadi kangkung dalam UMNO. (SH 15/01/2014)

0

0

votes
Article Rating
Kongsikan artikel ini


Rupa-rupanya Najib Pun Dua Kali Lima Juga

 Walaupun isu kangkung sudah mulai sejuk dan basi sejak diperkatakan hampir seminggu lalu yang kesan ketaranya menjadikan kedudukan Najib hampir lunyai dipermain dan dipersendakan oleh pemain media sosial pro PR, tetapi hanya baru semalam Perdana Menteri sendiri menjelaskan mengapa kangkung dipilih sebagai contoh dalam ucapannya.
Najib berkata, kangkung menjadi rujukannya bukan saja kerana ia kesukaannya, malah juga oleh sebahagian besar rakyat negara ini, namun jika menggunakan burung puyuh misalnya, hanya orang tertentu saja yang memakannya.
Sehubungan itu, kata beliau, penggunaan kangkung itu tidak seharusnya dipersendakan kerana contoh itu menepati prinsip penawaran dan permintaan yang menyebabkan harganya naik atau turun di pasaran.
Apa yang menjadi persoalan ialah kenapa baru sekarang Najib membuka mulut dan memberi penjelasan mengenainya? Kenapa tidak awal-awal lagi sedangkan dalam dunia langit terbuka sekarang, semua perkara sudah bergerak laju dan pantas.
Sebelum ini, apabila timbul isu kangkung yang dilihat begitu mengaibkan Perdana Menteri sehingga program bantuan banjir yang dilakukannya tidak diperkatakan lagi, ramai yang menyalahkan jentera maya milik UMNO yang dilihat begitu lembab dan tidak cekap dalam menjalankan tugas mereka.
Dengan membiarkan isu itu sarat dipermainkan sementara jentera maya pro UMNO tidak bertindak balas, ketempangan UMNO dalam hal ini amat ketara sekali. Ia seolah-olah memberi gambaran bahawa kalau dalam isu kangkung pun, mereka sudah patah kaki dan hilang upaya untuk meneruskan perjuangan, bagaimana untuk menghadapi pilihanraya nanti yang tentunya akan timbul isu-isu lebih rumit dan mencabar lagi.
Dalam masa yang sama, pegawai yang bertanggungjawab dalam hal ehwal media di JPM juga turut dipersalahkan kerana dilihat telah gagal dalam fungsinya berikutan isu kangkung ini. Tidak ada sebarang usaha untuk menjawab, memberi penjelasan atau menyerang balas daripada pihak JPM sendiri.
Ketika itu, sementara Najib sudah terperosok dan lunyai dipersendakan, para pegawai dan penasihatnya pula seolah-olah tidak tahu berbuat apa-apa untuk mempertahankan bos mereka.
Tetapi sekarang semuanya sudah terjawab. Najib sendiri rupa-rupanya mengambil masa hampir seminggu untuk mendapat ilham bagi menjawab dan memberi penjelasan mengenai contoh kangkung yang digunakan dalam ucapannya itu.
Penjelasan yang lambat dan terlewat ini sudah tidak memberi apa-apa makna lagi dalam memperbaiki kerosakan persepsi yang telah pun berlaku. Semuanya sudah terlambat dan tidak berguna lagi.
Rupa-rupanya tidaklah boleh dipersalahkan seratus-peratus jentera maya, pegawai di JPM, para pemimpin UMNO yang tidak bangun membela Najib atau sesiapa saja kerana Najib sendiri pun begitu lambat bertindak balas mengenainya. Lebih-lebih lagi jentera maya pro UMNO juga sedang menghadapi krisis sekarang ini berikutan kemarahan sebahagian daripadanya yang merasakan mereka tidak lagi dipedulikan oleh sejak berakhirnya PRU 13 lalu.
Kalau sudah Najib sendiri mempamerkan dirinya sebagai pemimpin yang begitu lambat dan perlahan, orang dibawahnya tentulah jauh lebih lembab lagi. (SH 17/01/2014)

0

0

votes
Article Rating
Kongsikan artikel ini


Hanya Setelah Fenomena Kangkung, Barulah Menteri-Menteri Sibuk Turun Ke Pasar

 Selama ini apabila rakyat merungut tentang kenaikan harga barang, ramai yang menjawab ianya adalah fenomena biasa. Malah apabila harga minyak dan gula dinaikkan melalui dasar rasionalisasi subsidi, Timbalan Menteri Kewangan, Ahmad Maslan dengan bangganya berkata, harga minyak dan gula di negara kita masih rendah berbanding di beberapa negara jiran yang lain.
Najib dan semua pemimpin kerajaan pula, sama ada lebih banyak membisu atau terus mempertahankan kenaikan harga barang dengan menganggapnya sebagai fenomena biasa. Mereka seolah-olah cuba menyembunyikan hakikat bahawa apa yang dirungutkan rakyat ialah kenaikan harga yang berpunca daripada kenaikan harga minyak, gula dan tarif letrik sebenarnya adalah berpunca daripada kerajaan. Dalam erti kata yang lain, rakyat merasakan kerajaan ada saham besar dalam kenaikan harga barang ini.
Dalam masa yang sama, Najib terus mempertahankan langkah menghapuskan subsidi dengan pelbagai hujah dan alasan yang direka-reka demi menghalalkan tindakannya itu. Rungutan dan rintihan rakyat mengenai kos sara hidup mereka yang kian meningkat langsung tidak dipedulikan.
Bagaimanapun tindakan Najib mahu mempertahankan kenaikan harga barang dengan mengambil contoh kangkung sebagai rujukan telah mencetuskan sesuatu yang diluar jangkaan sama-sekali. Bermula dengan contoh kangkung itu dipersendakan, ucapannya diremix menjadi lagu yang kemudian disusuli dengan pelbagai kemunculan lain seperti tarian lenggang kangkung, t-shirt berlogo kangkung, membayar secawan kopi dengan seikat kangkung dan sebagainya lagi yang dikaitkan dengan kangkung, akhirnya selama hampir seminggu Najib menjadi “masak” dan lunyai dikangkungkan oleh tentera maya pro pembangkang.
Walaupun episod kangkung ini dilihat cukup memalukan Najib sehingga ada yang membuat laporan polis berkenaan dengannya, ia akhirnya menyerlahkan rahmat di sebaliknya. Jika sebelum ini tiada siapa yang peduli dengan kenaikan harga barang dan lebih menganggapnya sebagai sesuatu yang normal, tetapi setelah Najib dikangkungkan, barulah mereka yang bergelar pemimpin ini sedar daripada khayal dan lena yang mungkin disebabkan kerana minum terlalu banyak air ketum.
Barulah ditubuhkan jawatankuasa itu dan jawatankuasa ini untuk memantau kenaikan harga barang. Pemuda UMNO pula segera menubuhkan skuad pemantau harga barangnya di seluruh negara bagi menyampaikan maklumat kepada kerajaan mengenai peniaga yang menaikkan harga barang sesuka hati.
Dua hari lalu, Ketua Pemuda UMNO, Khairy Jamaluddin mengetuai pergerakan itu turun padang melakukan tinjauan di Pasar Borong Selayang untuk melihat sendiri kenaikan harga barang dan kesannya kepada rakyat. Sebagai susulannya, Pemuda UMNO WP pula melakukan perkara yang sama yang dengan melawat Pasar Chow Kit sehari selepas itu.
Hari ini pula, Muhyiddin Yassin yang sebelum ini diberi amanah oleh kabinet mengetuai Jawatankuasa Memantau Kenaikan Harga Barang, turut melakukan lawatan turun padang dengan meninjau empat tempat sekaligus iaitu Pasar Harian Selayang, Pasaraya NSK di Selayang, sebuah mini market di Greenwood serta sebuah restoran di Sri Gombak untuk melihat sendiri kenaikan harga barang dan kesannya kepada rakyat. Dalam program turun padang ini, Muhyiddin turut diiringi oleh dua lagi menteri ialah Hasan Malek dan Ismail Sabri Yaakob.
Beberapa pemimpin lain juga mulai mengeluarkan kenyataan dengan menubuhkan pasukan untuk memantau kenaikan harga barang di kawasan masing-masing atau menyampaikan maklumat mengenai tindakan peniaga yang menaikkan harga barang secara sesuka hati.
Mahu atau tidak, terjaganya semua mereka ini daripada mimpi dan segera melakukan kerja turun padang adalah kesan daripada Najib dikangkungkan. Hanya setelah Najib dikangkungkan barulah mereka ini sedar bahawa kenaikan harga barang dan beban kos sara hidup yang kian meningkat adalah rungutan hampir keseluruhan rakyat yang berpendapatan rendah serta sederhana. Hanya setelah dikangkungkan juga, barulah Najib dan semua menteri kabinet faham suara kemarahan rakyat.
Jika tidak kerana episod kangkung ini, Najib dah semua menteri masih lena diulit mimpi dan bercakap dalam mempertahankan kenaikan harga barang pula seolah-olah seorang yang sedang khayal kerana meminum terlalu banyak air ketum. Langsung tidak menampakkan mereka itu menyebelahi rakyat sedangkan ketika memerlukan undi dan sokongan, rakyatlah yang sering dipuji dan diberi sanjungan. Tetapi setelah dapat jadi menteri, semua kesalahan dibebankan kepada rakyat, bahkan janji mendahulukan rakyat tidak ubah janji seorang kasanova saja layaknya.
Kepada penggiat media sosial yang mencetuskan idea mengangkungkan Najib sehingga ia menjadi fenomena antarabangsa dan kemudian menyedarkan pimpinan kerajaan daripada lena dek khayal air ketum, rakyat tentunya amat terhutang budi kepada mereka itu. Tanpa mereka dan jika Najib tidak dikangkungkan, tidak pernah Muhyiddin melakukan empat lawatan hanya dalam satu pagi.
Walaupun melakukan lawatan turun padang ke pasar-pasar belum tentu menghasilkan sesuatu yang positif dari segi penurunan harga barang, melainkan ada keberanian di tangan kerajaan untuk segera bertindak berdasarkan kuasa sebagai sebuah kerajaan, sekurang-kurangnya nampak jugalah inisiatif mahu turun ke bawah dan mendapatkan lebih maklumat.
Itulah hebatnya penangan kangkung. (SH 18/01/2014)

0

0

votes
Article Rating
Kongsikan artikel ini


Selepas Lebih 40 Tahun, Kenapa Masih Membanggakan 13 Mei?

 Tindakan sekumpulan penyokong UMNO mengadakan demontrasi mempertahankan Najib yang telah dikangkungkan sejak lebih seminggu lalu, bukanlah sesuatu yang luar biasa. Adalah menjadi hak dan kebebasan mereka untuk berbuat demikian, lebih-lebih lagi ia merupakan tindak balas terhadap apa yang telah menimpa Najib sendiri.
Apa yang luar biasa ialah mengaitkan perhimpunan itu dengan unsur-unsur perkauman dan tragedi 13 Mei 1969. Walaupun kejadian bagaimana Najib dikangkungkan tiada langsung berunsur perkauman, sebaliknya ia adalah respon menyeluruh melibatkan semua bangsa yang rasa tidak tidak puas hati dengan peningkatan harga barang yang gagal dikawal oleh kerajaan sejak kebelakangan ini, tetapi membawa sepanduk dan kata-kata yang berkaitan dengan provokasi 13 Mei jelas merupakan sesuatu yang malang.
Nampaknya, mereka yang cuba mempertahan dan membela Najib telah gagal memahami isu yang sebenarnya. Isunya ialah berkaitan kenaikan harga barang dan peningkatan kos sara hidup dan tindakan menyuapkan replika Najib dengan kangkung juga sama-sekali tidak berunsur perkauman walaupun ia dilakukan oleh seorang wakil rakyat berbangsa Cina. Ia adalah reaksi menyeluruh yang mewakili seluruh rakyat yang terbeban dengan kos sara hidup.
Kalau mahu dikatakan ia penghinaan pula, tentulah perbuatan melakukan aksi tarian punggung dan menghantar kek berbentuk najis kepada Lim Guan Eng, lebih jauh merupakan penghinaan dan tidak bertamaddunnya dalam melakukan serangan politik.
Oleh itu, dalam menyerang balas tindakan yang berunsur politik ini, lebih-lebih lagi sebagaimana yang selalu ditekankan oleh Khairy Jamaluddin bahawa hujah mestilah dilawan dengan hujah, membawa elemen perkauman dan mengungkit peristiwa berdarah 13 Mei adalah langkah ke belakang dan tidak bijak.
Bagaimana Najib dikangkungkan seharusnya dilawan dengan hujah yang lebih baik dan bernas. Kebangkitan hampir seluruh rakyat daripada segenap bangsa dalam isu kangkung ini menunjukkan rakyat mahukan jawapan dan penyelesaian dalam menangani kenaikan kos sara hidup. Jawapan yang ditunggu oleh rakyat ialah bagaimana kerajaan seharusnya menggunakan kuasanya sebagai kerajaan dalam perkara ini dan bukannya menyalahkan pihak lain seperti orang tengah dan sebagainya.
Dengan menyalahkan orang tengah semata-mata sebagaimana kata Tengku Adnan Tengku Mansor hanyalah menunjukkan betapa lemah dan tidak bermayanya kerajaan dalam mengurus sesuatu isu dan ini lebih membeti insprasi agar kerajaan yang ada ditukar kepada kerajaan yang lebih tahu menggunakan kuasanya.
Berhimpun dan berdemo tidak menjadi kesalahan dan ia mungkin salah satu cara meluahkan perasaan tetapi serangan yang dilakukan mestilah bijak. Mengancam dengan peritiwa 13 Mei dalam isu kangkung dan kenaikan harga barang ini langsung tidak mencerminkan kematangan dan persembahan hujah yang baik dalam politik. Setelah lebih 40 tahun berlalu, peristiwa 13 Mei sepatutnya semakin dilupakan dan bukan sering diingati serta dijadikan alat provokasi terhadap kaum lain.
Terus-menerus membangkitkan peristiwa 13 Mei bukan saja merenggangkan lagi hubungan antara kaum, bahkan meretakkan hubungan sesama komponen BN sendiri. Masyarakat bukan Melayu pula akan terus menjauhi UMNO, BN dan kerajaan selagi peristiwa 13 Mei ini sering diungkit dan dijadikan alat provokasi politik. Generasi muda pula tentulah lebih tidak senang dengan ancaman 13 Mei ini kerana ia adalah sketsa sedih yang tidak mahu dikenang lagi oleh mereka.
Orang Melayu pula tidak seharusnya berbangga dengan 13 Mei itu. Ini kerana 13 Mei bukanlah cerita kejayaan yang perlu dibangga-banggakan, sebaliknya ia juga menampakkan sisi kegagalan sebagai sebuah bangsa. Untuk terus berjaya, kita seharusnya sentiasa melihat ke hadapan dan bukannya sering menoleh-noleh ke belakang ketika sedang berlari.
Oleh kerana sentimen dan provokasi 13 Mei ini dibangkitkan di Pulau Pinang, adalah dijangkakan selagi irama peristiwa berdarah 13 Mei terus dibangkitkan, harapan BN untuk terus menawan negeri itu kekal dalam “pelukan mimpi”. (SH 19/01/2014)

0

0

votes
Article Rating
Kongsikan artikel ini


Hanya Ada Satu Cara Jika Najib Mahu Pujian Daripada Rakyat

 Selepas agak puas dikangkungkan, Najib dan isterinya, Rosmah Mansor diboo pula semalam ketika menyampaikan hadiah di Kejohanan Badminton Terbuka Malaysia. Suara penonton yang mengejek dan memboo agak jelas kedengaran ketika Rosmah sedang berjalan untuk menyampaikan hadiah kepada Lee Chong Wei.
Sebagaimana isu kangkung yang cuba dikaitkan dengan isu perkauman, insiden di majlis penyampaian hadiah badminton itu juga mahu diseret dengan sentimen perkauman dengan cuba digambarkan yang mengejek dan memboo isteri PM itu terdiri daripada kalangan bukan Melayu.
Walaupun mungkin ada benarnya perkara itu, tetapi barangkali ia cumalah kebetulan saja. Apa yang dapat dirasakan ialah bahawa sentimen penolakan terhadap Najib sekarang ini bukan lagi bersifat perkauman. Ia adalah kehendak rakyat perbagai kaum yang celik internet, terdedah kepada pelbagai maklumat, mereka yang tinggal di bandar dan separa bandar serta juga golongan muda.
Mereka yang menolak Najib sekarang adalah golongan yang sama yang tidak mengundi BN dalam pilihanraya umum lalu. Mereka sudah cuba menolak kepimpinan Najib dalam pilihanraya umum lalu sehingga menghasilkan BN hanya mampu meraih 47 peratus undi popular tetapi hanya diselamatkan oleh sistem pilihanraya yang diamalkan. Hakikatnya penolakan itu tidak dapat dinafikan sama-sekali.
Dalam isu kenaikan harga barang yang sedang hangat diperkatakan sekarang ini, golongan ini menjadi lebih agresif kerana Najib dilihat cuba memperbodohkan rakyat secara terang-terangan. Dengan menaikkan harga minyak, menghapuskan subsidi gula dan meluluskan peningkatan tarif letrik sebanyak 15 peratus, kerajaan dilihat masih cuba mempertahankan bahawa kenaikan harga barang bukanlah salah kerajaan sedangkan kenaikan harga barang yang berpunca daripada tindakan kerajaan itulah yang paling dipertikaikan oleh rakyat.
Dalam masa yang sama, pimpinan kerajaan pula tidak menunjukkan perangai dan budi bahasa yang baik terhadap rakyat di mana ketika rakyat dibebankan dengan tindakan mereka sendiri yang menyebabkan kos sara hidup meningkat, kemewahan, keborosan dan amalan berbelanja sesuka hati terus juga menjadi amalan.
Dalam keadaan itu, sudah tentulah kemarahan rakyat sentiasa meluap-luap.
Apabila timbul isu kangkung, ia sebenarnya adalah manifestasi kemarahan rakyat terhadap Najib dan kerajaan yang tidak memahami derita rakyat. Ia bukanlah isu serangan atau perlekehan mana-mana kaum terhadap Najib atau Perdana Menteri tetapi adalah isu yang melibatkan rakyat semua kaum. Semua golongan dan lapisan rakyat sekarang ini memperkatakan mengenai kangkung, tidak kira kaum daripada golongan paling kaya hinggalah rakyat bawahan.
Begitu juga apabila Rosmah kena boo semalam di stadium, ia juga adalah adalah luahan manifestasi penolakan rakyat terhadap gaya hidup mewah dan penggunaan jet kerajaan yang dilakukan oleh isteri PM itu selama ini. Tidak dapat dibuktikan yang melakukannya semalam terdiri daripada satu-satu bangsa saja tetapi yang nyatanya penolakan terhadap gaya hidup mewah dan boros Rosmah yang sering dipamerkan selama ini, ditolak oleh sesiapa saja tanpa mengira bangsa dan keturunan.
Mesej penolakan itu ialah sebagai pemimpin, Najib dan keluarganya mestilah belajar menunjukkan teladan yang baik kepada rakyat. Era pemimpin boleh melakukan apa saja dan rakyat pula akur sepanjang masa, sudah lama berlalu. Dalam keadaan rakyat susah dan diminta mengikat perut, teladan itu mestilah datang daripada beliau dan keluarganya terlebih dahulu. Sebelum beliau meminta rakyat berjimat cermat, beliau dan keluarga serta menteri-menterinya haruslah berbuat demikian dahulu.
Apa yang rakyat mahukan ialah sebagai pemimpin, Najib mestilah sentiasa memperlihatkan dirinya sentiasa bersama-sama serta menunjukkan pemahamannya yang sebenar tentang kesusahan itu.
Selepas dikangkungkan dan diboo, Najib dan isterinya mungkin akan terus menerima lebih banyak signal penolakan daripada rakyat. Trend yang ada memperlihatkan ia tidak akan berhenti setakat ini saja. Apa pun yang cuba dilakukannya selepas ini tidak akan diterima lagi. Beliau akan terus diejek, dipersenda, kehadirannya dalam sesuatu majlis tidak dialu-alukan dan kesilapannya dalam bercakap atau memberi fakta akan terus diperbesar-besarkan untuk menunjukkan ketidaklayakannya untuk terus menerajui negara ini.
Bermula dengan kenaikan harga barang dan kos sara hidup ini, Najib boleh dikatakan akan melalui detik-detik hitam dan mencabar dalam kepimpinannya. Selepas dikangkungkan dan diboo, serangan yang diterimanya mungkin lebih dahsyat lagi. Ada yang mengatakan kebangkitan dan arus penolakan ini tidak pernah berlaku kepada mana-mana PM sebelum ini, bahkan ketika Tunku Abdul Rahman Putra Alhaj mahu dijatuhkan dahulu pun, suasananya tidaklah separah sekarang ini.
Najib mungkin memerlukan keajaiban untuk menukar fenomena kangkung dan boo yang menghantuinya sekarang kepada kata-kata pujian dan sanjungan, kecuali daripada kelompok yang berkepentingan dengannnya. Tetapi jika Najib benar-benar mengharapkan sanjungan dan kata-kata pujian daripada rakyat, berundur diri sebagai PM mungkin satu-satunya pilihan yang harus dipertimbangkannya dengan serius ketika ini.
Rakyat akan lebih menghargai dan menyanjungnya jika beliau berjiwa besar dan sanggup mengundurkan diri sebagai pengorbanan untuk memulihkan banyak kekusutan dalam negara yang tidak terungkai sekarang ini. Pasti ramai yang menyanjung dan betepuk tangan kepadanya.
Ini kerana kerosakan yang berlaku nampaknya tidak mungkin boleh diperbaiki oleh tangan yang sama yang dulunya membawa kehancuran. Ia memerlukan tangan lain untuk memulihkannya. (SH 20/01/2014)

0

0

votes
Article Rating
Kongsikan artikel ini


Segera Jadikan Azmin MB Selangor?

 Krisis berlarutan di Selangor berhubung kedudukan Azmin Ali sebagai Ahli Lembaga Pengarah PKNS, membuatkan orangramai mula mempertikaikan kepimpinan Khalid Ibrahim sebagai Menteri Besar Selangor. Daripada soal sekecil kedudukan Azmin dalam PKNS, Khalid terlihat begitu kalut untuk menyelesailan isu tersebut sehingga diheretnya sekali Pengurus Besar, Othman Omar dan Setiausaha Kerja PKNS, Norita Mohd Sidek.
Daripada awal, jawapan beliau nampak berbelit-belit sehingga lebih mudah menujukan kesalahan berhubung pengguguran Azmin ke bahu Pengurus Besar sedangkan beliau adalah Menteri Besar dan Pengerusi PKNS. Sesiapa pun yang tahu pengurusan korporat memahami bahawa kedudukan Ahli Lembaga Pengarah adalah dibawah Menteri Besar dan Pengerusi PKNS. Agak malang akhirnya, Orhman dan Norita dihukum dengan dipindahkan ke pejabat SUK.
Pertelingkahan antara Khalid dan Azmin ini bukan saja menampakkan adanya kecacatan apabila parti dipegang oleh tangan lain manakala pentadbiran kerajaan dipegang oleh pihak lain. Walaupun tujuan asalnya adalah baik iaitu untuk mewujudkan “check and balance” tetapi apabila melibatkan kuasa, jarang ada pihak yang sanggup menjadi terbuka untuk kuasanya diperiksa dan diseimbangkan. Kuasa selalunya sentiasa ingin diperkukuhkan.
Meskipun berolehnya PKR pada kuasa Menteri Besar adalah atas ehsan Pas dan DAP berikutan kedua-dua parti itu mempunyai 15 kerusi DUN manakala PKR hanya 14 sahaja, sudah sampai masanya PKR kembali menjadikan kedudukan parti menguasai kerajaan.
Oleh kerana Azmin yang menjadi Pengerusi PKR Selangor, beliau seharusnya segera dijadikan Menteri Besar untuk mengatasi kemelut yang sudah lama berlarutan ini. Tidak dapat dipastikan bagaimanakah penyelesaiannya kes kedudukan Azmin ini dalam PKNS tetapi selagi adanya dua nakhoda dalam PKR Selangor, satu pihak menguasai parti dan satu pihak lagi menguasai kerajaan negeri, selagi itulah masalah akan timbul.
Dalam hal ini PKR haruslah tidak lupa kepada sejarah Kedah di mana krisis yang berlarutan antara Allahyarham Azizan Razak dengan Pahrolrazi Zawawi selama bertahun-tahun akhirnya telah menyebabkan kerajaan PAS dapat ditumbangkan oleh BN dalam pilihanraya umum lalu.
Meskipun mungkin ada banyak sebab lain yang menyebabkan tumbangkan kerajaan Pas di Kedah tetapi harus diakui salah satu sebab besarnya ialah krisis yang tidak sudah-sudah antara kedua pemimpin tersebut.
Krisis yang berlarutan terlalu lama dah tiada jalan penyelesaian akan menyebabkan rakyat menjadi muak dan menyampah. Walaupun Khalid mempunuai rekod baik dalam mentadbir negeri dan dapat menambah kantung perbendaharaan negeri dengan jumlah yang banyak tetapi rekod itu boleh dilupakan jika tidak bijak menyelesaikan krisis dan menyebabkan pentadbirannnya kelihatan tidak aman.
Walaupun dalam keadaan sekarang Anwar dan Wan Azizah seperti ingin menjaga dan mengekalkan kedua-dua pihak itu iaitu Khalid dan Azmin terapi sebenarnya sudah sampai masanya pilihan yang tegas dibuat. Azmin harus dijadikan Menteri Besar Selangor, sesuai dengan kedudukannya sebagai Pengerusi PKR negeri. Jika mahu juga mengekalkan Khalid, berilah beliau tugas dan tanggungjawab sebagai Pengerusi PKR Selangor manakala Azmin yang juga menjawat jawatan Timbalan Presiden PKR, hendaklah diberi pengkhususan untuk memantapkan parti di peringkat nasional.
Ketegasan Anwar sebagai Ketua Umum dan Wan Azizah sebagai Presiden parti tidak harus ditangguhkan untuk menyelesaikan kemelut yang sudah lama berlarutan ini. Jika tidak bersedialah untuk menerima rasa muak dan menyampah yang akan terus meningkat serta berisiko kehilangan Selangor dalam pilihanraya akan datang. (SH 22/01/2014)

0

0

votes
Article Rating
Kongsikan artikel ini


Najib Tidak Akan Berubah

 Walaupun jangka masa PRU 14 masih ada empat tahun lebih daripada sekarang, tetapi sudah ramai yang bercakap mengenai kemungkinan UMNO bakal kalah dalam pilihanraya itu. Bekas Menteri Kewangan, Daim Zainuddin yang pandangannya mengenai politik jarang tersasar, secara terbuka berkata, BN akan kehilangan kuasanya jika PRU 14 diadakan dalam suasana seperti sekarang di mana kelemahan kepimpinan Najib Razak begitu ketara dan diperkatakan oleh ramai orang.
Tokoh Wartawan Negara, A Kadir Jasin pula membayangkan tiga senario yang bakal berlaku iaitu sama ada Najib berubah, beliau ditukarkan jika gagal berubah dan jika tiada apa-apa yang berubah, BN akan tewas dalam pilihanraya akan datang.
Seorang lagi bekas wartawan iaitu Zainuddin Maidin yang juga merupakan bekas Menteri Penerangan, tidak jemu-jemu menyarankan agar bekas Perdana Menteri, Mahathir Mohamad diberikan semula kuasa dan pengaruh dalam kerajaan, dengan terbaru mencadangkan agar dilantik sebagai Menteri Mentor bagi membantu Najib, suatu gambaran hakiki bahawa kepimpinan Najib begitu lemah dan tidak bermaya sehingga Mahathir yang sudah berusia 89 tahun dan lebih 10 tahun bersara, dirasakan perlu dipanggil semula untuk menyuntik “ubat kuat” kepada Najib.
Pemimpin UMNO yang lain pula, sama ada secara terbuka atau sembunyi-sembunyi, ramai yang turut resah tentang hidup mati UMNO dan BN dalam pilihanraya akan datang. Bagi semua pemimpin ini, UMNO, BN dan kerajaan selepas PRU 13 lalu bukannya bertambah baik dan diterima oleh rakyat, sebaliknya menjadi semakin lemah, kalut dah hilang punca dalam mengurus banyak perkara.
Daripada isu politik, ekonomi, keselamatan, agama, perkauman dan sebagainya, semuanya dilihat gagal ditangani dengan sebaiknya oleh Najib dan kerajaan kerana seperti kata Zainuddin Maidin, Najib hanya mempunyai kepakaran menangguhkan masalah dan bukan menyelesaikannya.
Kebimbangan banyak pihak, daripada ketua UMNO Cawangan hinggalah kepada bekas menteri seperti Daim Zainuddin, tentang kemungkinan BN tumbang dalam pilihanraya akan datang, sebahagian besarnya adalah kerana kelemahan yang dipamerkan oleh Najib. Najib dilihat punca segala-galanya.
Dalam hal ini, berikutan orang-orang yang rapat dengan Mahathir seperti Daim, Kadir Jasin dan Zainuddin Maidin sudah semakin lantang bersuara dan terbaru, Mukhriz Mahathir juga melahirkan rasa bimbang BN akan tewas dalam pilihanraya akan datang jika terus mengabaikan kepentingan rakyat jelata, terutama dalam kenaikan kos sara hidup, sebenarnya hampir pasti sekarang ini Mahathir juga sudah mempunyai pendirian yang sama.
Beliau mungkin hanya menunggu masa yang sesuai untuk menunjukkan persamaan dan hubungan sehati sejiwa dengan mereka yang lebih dulu mengkritik Najib itu.
Tetapi, biar bagaimana banyak meriam dan peluru serangan semakin dihalakan kepada Najib, ramai yang percaya tidak akan ada apa-apa yang berubah mengenai Najib. Najib kelihatan cukup selesa dengan stail lemah dan lembiknya dalam memimpin negara ini. Najib juga akan terus meletakkan kepercayaannya kepada Idris Jala, Omar Ong, JJ dan lain-lain rakan penasihatnya. Begitu juga kepercayaannya kepada Pemandu dan konsultan luar tidak akan berubah walau seinci pun.
Dalam masa yang sama, Najib juga dipercayai akan terus membiarkan isterinya, Rosmah Mansor, menonjol diri, membayangi dah kadangkala kelihatan lebih berkuasa daripadanya. Beliau juga dipercayai akan terus membiarkan isterinya itu menggunakan segala kemudahan kerajaan yang sudah biasa dinikmatinya selama ini.
Najib, menurut kalangan yang rapat dengannya juga, akan terus bertahan sehingga pilihanraya akan datang. Biar pun sokongan rakyat kian merosot, beliau seringkali dikangkungkan, isterinya diboo dan macam-macam lagi diperlakukan terhadap mereka berdua untuk tujuan memberi tekanan, dalam masa yang sama Najib amat menyedari bahawa beliau tidak mungkin ditumbangkan sepertimana Pak Lah dulu.
Tidak sepertimana Pak Lah, Najib telah menjaga semua segmen dalam UMNO yang mungkin boleh mengancam kedudukannya dengan memberikan mereka jawatan, kedudukan, lantikan sebagai penasihat, pengerusi dan ahli lembaga pengarah GLC, habuan dalam bentuk kontrak, projek dan sebagainya.
Waima ada maklumat memberitahu, jika Mahathir dan Daim serta semua suku-sakatnya mengambil keputusan mengkritik dan menyerang Najib secara bersepadu sekali pun, kedudukan Najib tidak akan tergugat dengannya. Kata maklumat itu, serangan dan kritikan itu mungkin hanya meriah di media dan di kalangan rakyat tetapi Najib akan terus kekal di singgahsana Seri Perdana sehingga pilihanraya akan datang kerana semua pemimpin UMNO sudah termakan budi dengannya.
Meskipun tujuan banyak pihak seperti Daim dan Kadir Jasin membangkitkan tentang kemungkinan BN tewas dalam pilihanraya akan datang adalah agar Najib sedar kelemahannya dah sedia memperbaiki diri, Najib pada hakikatnya lebih rela melihat UMNO dan BN berkubur di era pemerintahannya daripada menyerah kalah di pertengahan jalan.
Dalam hal ini, oleh kerana Najib tidak mahu berubah dan pemimpin UMNO pula enggan mengubahnya, hanya rakyat satu-satunya harapan untuk mengubah Najib. Itu pun kena sabar menunggu kira-kira empat tahun daripada sekarang. (SH 23/01/2014)

0

0

votes
Article Rating
Kongsikan artikel ini


Kalah PRU 14 Adalah Baik Untuk UMNO

 Di kala semakin ramai yang melahirkan kebimbangan mengenai kelemahan kepimpinan Najib bakal menyebabkan UMNO dan BN tewas dalam pilihanraya umum akan datang, generasi muda dalam parti itu pula merasakan kekalahan adalah ubat paling mujarab untuk memulihkan UMNO daripada segala penyakit yang sudah sekian lama bersarang didalamnya.
Bagi mereka, kehilangan majoriti dua pertiga di Parlimen, gagal meraih undi popular dan hilang beberapa negeri, ternyata tidak mampu mengubah sikap dan perangai pemimpin UMNO untuk menjadi lebih baik dan disenangi rakyat, bahkan majoriti pemimpin yang mempunyai kuasa masih tidak banyak berbeza antara sekarang dengan era 80an atau 90an dahulu.
Paling ketara ialah perubahan yang diharapkan juga tidak berlaku dalam diri Perdana Menteri dan pemimpin kanan parti dan kerajaan. Mereka masih menampilkan sikap boros, suka berbelanja mewah, mudah melupakan janji yang dibuat ketika mahu mendapatkan sokongan dan hanya menjadikan rakyat penting ketika sebelum pilihanraya sahaja.
Dengan mewarisi kerajaan yang lemah sebaik menjadi Perdana Menteri pada 2009 dan kemudian keputusan pilihanraya 2013 menjadi lebih buruk lagi, Najib seharusnya segera berubah dan menampilkan kualiti kepimpinan yang lebih baik jika tidak mahu nasib lebih buruk menimpa BN dalam pilihanraya 2018 nanti.
Namun, penampilan Najib bukan saja mengecewakan malah lebih teruk berbanding sebelum PRU 13. Slogan rakyat didahahulukan dan kononnya BN tidak pandai menipu rakyat, ternyata hanya tinggal janji. Bukan saja satu demi satu kenaikan kos hidup rakyat dilakukan, bahkan banyak janji-janji yang diucap dengan penuh manis sebelum pilihanraya, akhirnya bertukar menjadi tuba di mata rakyat.
Dalam masa yang sama, berikutan timbulnya isu demi isu berkaitan politik, ekonomi, agama, keselamatan dan sebagainya pula tidak cuba diselesaikan berasaskan prinsip ketegasan serta keberanian, malah dengan membiarkan isu demi berlarutan dalam masyarakat, Najib dan kerajaan seolah-olah suka melihat rakyat hidup dalam perbalahan dan perkelahian.
Yang lebih malang lagi, di ketika Najib diminta berubah dan menunjukkan ketegasannya atau kemungkinan berhadapan risiko kehilangan kuasa dalam PRU 14, beliau ternyata masih berdegil dan ingin terus berpaut pada kuasa walaupun pada hakikatnya kuasa kerajaan yang ada hanyalah minoriti dan semakin rapuh pula umpama kayu yang sudah mula disarangi anai-anai.
Apabila Najib sendiri tidak mahu berubah, sudah tentulah pemimpin lain juga tidak akan berubah. Apabila Najib dan keluarga terus berbelanja mewah, tentulah tidak timbul rasa segan di kalangan menterinya untuk berparti hari jadi mewah serba merah atau mengadakan kenduri kahwin dua hari dua malam di ketika rakyat diminta berjimat cermat dan mengikat perut bagi mengimbangi kenaikan kos sara hidup.
Lantaran tidak terpamer tanda-tanda keinginan daripada Najib dan semua pemimpin UMNO untuk berubah, ramai yang merasakan bahawa kekalahan dalam PRU 14 nanti mungkin merupakan ubat paling berkesan untuk memulihkan semula UMNO dan menjadikannya tampil dengan lebih baik lagi.
Hilang majoriti, hilang beberapa negeri dan hilang undi popular rupa-rupanya tidak memberi apa-apa kesan langsung kepada UMNO dan para pemimpinnya.
Barangkali hanya setelah kalah, hilang kuasa dan kemudian diikuti dengan sebahagian besar pemimpinnya tiada pilihan selain mengundur diri dan kenal erti bersara, barulah UMNO diyakini mampu tampil dengan wajah baru yang lebih baik dan segar bagi menghadapi perjuangan yang seterusnya.
Oleh itu, bagi sebahagian ahli UMNO, terutamanya generasi muda, kekalahan dalam PRU 14 adalah petanda baik bagi kesinambungan serta kelangsungan parti itu. Ini kerana, tambah mereka, tanpa kekalahan mutlak, tidak akan berlaku perubahan hakiki dari segi kepimpinan, kesedaran, budaya serta sikap di kalangan mereka yang menjadi pemimpin UMNO.
Sebab itu, sementara semakin ramai yang bimbang dengan kelemahan kepimpinan Najib dan memberi amaran tentang kuasa yang mungkin hilang, generasi pemimpin muda dalam UMNO tidak begitu kisah tentangnya. Ini bukanlah bermakna mereka tidak bimbang tentangnya tetapi kerana merasakan itulah satu-satu cara untuk memulihkan UMNO, mampu menjadikannya tampil lebih baik dan ruang akan lebih terbuka untuk diketuai oleh bakat-bakat muda yang lebih berpotensi serta berwibawa.
Berbanding terus berkuasa yang hanya menjadikan wajah UMNO menjadi bertambah buruk, kekalahan sebaliknya akan memberi ruang perubahan dan transformasi untuk berperanan dengan lebih baik. (SH 24/01/2014)

0

0

votes
Article Rating
Kongsikan artikel ini


Zahid Hamidi Pun Mahu Dua Kementerian Seperti Hishammuddin

 Selepas berjaya menubuhkan unit polis syarie dengan kerjasama Jabatan Kemajuan Islam atau Jakim untuk menyelesaikan isu-isu berkaitan penguatkuasaan dan perundangan Islam, Menteri Dalam Negeri, Ahmad Zahid Hamidi mengorak selangkah lagi memperluaskan tugas anggota polis dengan memberinya peranan memantau harga-harga barang pula.
Langkah yang dilakukan bukan bertujuan menidakkan peranan Kementerian Perdagangan Dalam Negeri, Koperasi dan Kepenggunaan yang diketuai oleh Hasan Malek itu, menurut Zahid lagi akan dilakukan dengan menghantar anggota polis berpakaian biasa dan berlakon sebagai pelanggan untuk memantau harga barang dan mengambil tindakan mengikut bidang kuasa yang ada.
Menurut Ahmad Zahid lagi, pihaknya telah membuat kajian mengenai harga yang dibeli oleh pemborong sebenarnya adalah murah tetapi apabila dijual dengan harga melampau kepada peruncit, maka peruncit terpaksa menaikkan harga barang yang mereka jual.
Beliau juga menambah, tindakan pihak polis memantau harga barang ini bukan bertujuan mengganggu peniaga tetapi semata-mata dilakukan atas dasar keprihatinan terhadap kenaikan harga barang yang menjadi rungutan ramai sekarang.
Hebatkan Zahid Hamidi sejak beliau mengetuai Kementerian Dalam Negeri? Macam-macam idea beliau ada.
Walaupun kadar jenayah meningkat setiap hari dan jika kita membaca akhbar, menonton televisyen atau meninjau berita di media sosial, kita akan mendapati bermacam-macam jenayah seperti ragut, rompak, pecah rumah, curi kenderaan, bunuh dan sebagainya, berlaku hampir setiap saat di sekeliling kita.
Di mana-mana saja jenayah boleh berlaku dan seolah-olah penjenayah sentiasa saja berada di sekeliling kita dan hanya menunggu waktu yang sesuai atau kita cuai sedikit, maka berlakulah jenayah.
Di samping kita menghargai tugas dan peranan polis yang sentiasa berusaha gigih mahu mengurangkan kadar jenayah serta menjadikan semua orang rasa selamat untuk ke mana-mana, alasan yang sering diberi mengapa jenayah terus berlaku ialah kerana polis masih kekurangan anggota berbanding jumlah rakyat negara ini.
Ahmad Zahid sendiri pernah berkata, bahawa polis tidak boleh dipersalahkan dalam peningkatan kadar jenayah kerana seorang anggota polis di sesuatu kawasan di negara ini berkhidmat untuk 700 penduduk berbanding di negara maju seperti Amerika Syarikat di mana seorang anggota polis hanya berkhidmat kepada 35 orang penduduk sshaja.
Amatlah malang sebenarnya, tidak lama selepas Ahmad Zahid mengakui polis di negara kita kekurangan anggota untuk membendung janayah, beliau sebaliknya mahu menambahkan beban kerja polis untuk memantau harga barang pula. Sebagai menteri KDN, sebaiknya Zahid hanya fokus kepada tugas dan peranan polis yang hakiki saja, bukannya menambahkan lagi beban tugas mereka.
Walaupun tujuannya mengarahkan polis untuk melaksanakan kerja memantau harga barang ini seperti cuba memperlekeh ketidakupayaan Hasan Malek berperanan sebagai menteri yang bertanggungjawab kepada pengguna serta mengesahkan lagi gelaran “menteri cap ayam” yang diberikan oleh pelbagai pihak sebelum ini, daripada menambahkan beban kerja anggota polis, adalah lebih baik beliau mengusahakan supaya ditambah anggota polis dan seterusnya berupaya membendung peningkatan kadar jenayah yang lebih menjadi kebimbangan ramai.
Lagi pula dalam hal kenaikan harga barang, Najib juga sudah mengarahkan Pemandu melakukan makmal kajian mengenainya dan Muhyiddin pula sudah diberikan peranan mengetuai jawatankuasa kabinet mengenai kenaikan harga barang. Selain KPDNKK yang diarahkan bertindak lebih tegas oleh Najib, Kementerian Pertanian yang banyak berurusan dengan pembekal juga telah diminta mengambil langkah perlu menambah bekalan apabila harga barang meningkat. Dalam masa yang sama Pemuda UMNO juga turut menubuhkan skuad pemantau harga barang di seluruh negara. Terdapat juga ramai Ahli Parlimen yang dilaporkan menubuhkan skuad pemantau harga barang di kawasan masing-masing.
Pendek kata, sudah banyak pihak yang terlibat dan berperanan mengenai kenaikan harga barang ini. Tidak perlulah Zahid Hamidi mahu menumpang sama “political mileage” dalam isu kenaikan harga barang ini, walaupun kita mungkin boleh memahami keghairahannya mahu turut sama berperanan adalah seiring dengan cita-cita untuk menaik setakuk lagi dalam karier politiknya.
Dengan melebarkan sayap polis menjadi pemantau harga barang dah sebelum ini berjaya menubuhkan unit polis syarie, Zahid mungkin bukan saja sedang cuba memberitahu umum tentang cita-cita politiknya tetapi juga untuk menyindir Najib supaya memberikannya dua kementerian sepertimana sepupu Najib iaitu Hishammuddin yang diberikan Kementerian Pertahanan dan Kementerian Pengangkutan meskipun hampir tercicir dalam perebutan Naib Presiden UMNO.
Dari segi keberkesanan dan keupayaan menjalankan tugas, memanglah Zahid lebih baik dan berupaya berbanding Hishammuddin tetapi dalam politik kadangkala tidak semua boleh diminta-minta dan ditonjol-tonjolkan. Selain Perdana Menteri sendiri mungkin ada “favouritisme” tersendiri, berlebih-lebihan menonjol diri juga boleh mengundang bahaya.
Bagaimanapun, dalam menjaga KDN ini adalah lebih baik Zahid Hamidi memperkemas peranan polis, menambah kebajikan dan menambah jumlah anggota polis bagi menjadikan kehidupan rakyat lebih terjamin dan selesa daripada segi keselamatannya daripada memberi kerja tambahan yang bukan-bukan kepada anggota polis.
Terlampau ghairah dalam perkara yahg bukan-bukan akan lebih mengingatkan rakyat kepada janjinya mahu mendedahkan dalang pencerobohan Lahad Datu yang belum ditunaikan dan isu Syiah yang didakwanya terhadap Mat Sabu juga belum terungkai sehingga kini. Itu belum lagi ketegasan dan kegarangannya yang turut mula dipertikai seolah-olah hanya sebelum pemilihan UMNO saja. (SH 25/01/2014)

0

0

votes
Article Rating
Kongsikan artikel ini


Latihan Media Tetap Tak Berguna Kalau Menteri Dari Kalangan Kurang Cerdik

 Dikhabarkan bahawa Perdana Menteri sudah mengarahkan para menterinya menjalani latihan media bagi mengelakkan mereka mengeluarkan kenyataan tidak cerdik sehingga kerajaan menjadi bahan lawak jenaka dan persendaan rakyat. Latihan itu antara lain supaya menteri-menteri kelihatan lebih cerdik dan tidak memalukan kerajaan setiap kali bercakap dengan media.
Latihan media ini, walaupun dikatakan merujuk kepada kenyataan Menteri Perdagangan Dalam Negeri, Koperasi dan Kepenggunaan, Hasan Malek berkaitan harga ayam dan peningkatan harga barang serta Menteri Wilayah Perdekutuan, Tengku Adnan Tengku Mansor berkaitan kenaikan cukai pintu, tetapi tentunya juga merujuk kepada beberapa kenyataan menteri-menteri lain yang turut kelihatan tidak cerdik dan kenyataan Najib sendiri yang mengambil contoh kangkung supaya rakyat berterima kasih kepada kerajaan.
Kalau mahu dirujuk, begitu banyak kenyataan yang dikeluarkan oleh menteri yang bukan saja menampakkan ketidakcerdikan mereka tetapi juga menunjukkan daya fikir dan inletektual mereka yang tidak setinggi mana sedangkan harapan rakyat ialah seseorang menteri itu mestilah lebih baik dan berbeza daripada rakyat biasa.
Sementara kita menghargai sedikit kewajaran para menteri diwajibkan menjalani latihan media tersebut, sudah tentulah Najib juga merupakan pemimpin yang paling wajib menghadiri kelas latihan media, bukan saja kerana beliau turut sering mengeluarkan kenyataan yang tidak sewajarnya serta menjadi persendaan rakyat seperti kangkung dsn haramjadah, bahkan juga kerana beliaulah yang paling kerap bercakap dengan media.
Tetapi yang lebih wajar daripada latihan media ini ialah kita seharusnya juga menyerari bahawa keluarnya kenyataan “bodoh” dan “kurang cerdik” daripada menteri-menteri ini bukanlah kerana mereka tidak mempunyai latihan media dan ia boleh diperbaiki dengan hanya menghadiri latihan yang singkat, sebaliknya ia menandakan mereka yang dilantik itu memang daripada kalangan yang kurang cerdik, tidak berilmu, merasa diri lebih pandai dan sering emosional.
Kalau sudah jenis itu yang kebanyakannya dilantik sebagai menteri, memanglah tidak dapat dielakkan daripada keluarnya kenyataan-kenyataan “bodoh” dan “kurang cerdik” walaupun setelah menjalani pelbagai latihan media. Latihan media mungkin hanya menjadikan mereka kelihatan sedikit pandai dan cerdik tetapi tidak akan menjadikan mereka benar-benar seorang pemimpin yang cerdik dan pandai sepanjang masa.
Latihan media mungkin hanya penyelesaian jangka pendek saja. Apa yang lebih penting, setelah Najib sendiri melihat ramai di kalangan menteri-menterinya adalah daripada kalangan yang kurang cerdik, tidak berilmu tetapi merasa pandai dan sering emosional sehingga kerajaan pimpinannya kelihatan amat buruk di mata rakyat, beliau seharusnya juga mengambil langkah lebih baik ialah merombak barisan kabinetnya.
Beliau perlu membuang mana-mana menteri dan timbalan menterinya yang tidak cerdik dan sering mengeluarkan kenyataan karut-marut dengan menggantikan dengan pemimpin lain yang lebih berwibawa, berkelayakan dan berpendidikan. Tidak guna beliau terus menyimpan atau mengekalkan mereka itu sebagai pemimpin walaupun mereka itu sering mencium tangan beliau dan isterinya setiap kali bersalam.
Memilih pemimpin tidak seharusnya hanya bersandarkan kepada mereka yang suka melobi dan membodek sahaja kerana perlantikan menteri adalah untuk berkhidmat kepada rakyat dan negara. Dalam hal ini kriteria yang betul dalam memilih menteri dan timbalan menteri adalah mustahak.
Walaupun Najib terlihat amat menyedari “kebodohan” sebahagian menterinya dalam menjalankan tugas dan cuba berusaha menjadikan mereka kelihatan lebih pandai dengan memintanya menghadiri kelas latihan media, ia tidak akan menyelesaikan sepenuhnya masalah yang ada.
Penyelesaian lebih konkrit ialah beliau harus merombak kabinetnya dan segera membuang mereka yang tidak berguna itu serta menggantikannya dengan pemimpin lain yang lebih berwibawa, berkelayakan dan berilmu. Selepas itu barulah diberi latihan media. Memberi latihan media kepada mereka ini tentunya lebih mendatangkan kesan yang diharapkan berbanding mengekalkan “pemimpin yang kurang cerdik” tetapi berusaha menjadikannya kelihatan cerdik. (SH 26/01/2014)

0

0

votes
Article Rating
Kongsikan artikel ini


Jika Anwar Jadi MB Selangor, Peluang BN Lebih Tipis Dalam PRU 14

 Sementara kedudukan Najib Razak sebagai Perdana Menteri sedang dipertikai dan diasak agar segera berundur bagi mengelakkan BN menerima kekalahan dalam PRU 14 nanti, Anwar Ibrahim nyata telah mengambil langkah yang jauh lebih ke depan dengan kemungkinan besar menjadikan dirinya sebagai Menteri Besar Selangor yang baru menggantikan Khalid Ibrahim.
Sejak akhbar The Star mendedahkan kemungkinan Khalid Ibrahim meletakkan jawatan pada Rabu ini bagi memberi laluan kepada Anwar Ibrahim memgambil tempatnya, atmosfera politik negara agak kalut seketika dengan perbincangan pro dan kontra mengenai perkara itu. Walaupun Anwar dan Khalid masing-masing menafikan perkara itu dan menganggapnya hanya khabar angin semata-mata tetapi dengan keluarnya berita perletakan jawatan ADUN Kajang, Lee Chin Cheh menjelang jam 5.00 petang, semakin ramai yang meyakini perletakan itu adalah semata-mata untuk memberi laluan Anwar Ibrahim bertanding di kawasan itu dan seterusnya menjadi MB Selangor.
Dengan kemenangan besar Lee dalam pilihanraya umum lalu iaitu majoriti 6,824 undi, jika Anwar bertanding dalam pilihanraya kecil yang mesti diadakan dalam tempoh 60 hari, tentulah tiada masalah besar untuk beliau mencipta kemenangan di kawasan itu. Lebih-lebih lagi dengan keyakinan bahawa Anwar bakal menjadi MB Selangor, tidak mustahil kemenangan yang lebih besar mampu dicapainya.
Langkah Anwar mengambil alih jawatan MB Selangor ini tidak diragui lagi adalah langkah bijaknya dalam menyelesaikan krisis di Selangor yang melibatkan antara Khalid Ibrahim dengan Azmin Ali. Dengan Anwar menjadi MB Selangor, ia adalah jalan tengah yang mendamaikan antara kedua-dua kumpulan itu sehingga pilihanraya akan datang dan Khalid serta Azmin juga tentunya tiada halangan terhadapnya.
Tidak dinafikan bahawa krisis Khalid dengan Azmin, jika dibiarkan berlarutan bukan saja boleh menjejaskan peluang PR mengekalkan kemenangan di Selangor dalam pilihanraya umum akan datang, bahkan tidak mustahil selepas pilihanraya umum akan datang jumlah kerusi kemenangan PKR makin berkurangan dan ini tentunya memberi lebih peluang kepada ADUN Pas pula untuk menduduki kerusi MB Selangor.
Namun dengan Anwar menjadi MB Selangor, tidak saja ketegangan kumpulan Khalid dan Azmin dapat diredakan, malah juga menyebabkab tiada lagi keributan dalam Pakatan Rakyat dalam penentuan jawatan MB Selangor selepas ini. Seperti yang diakui, Pas dan DAP tentunya akan memberi sokongan penuh kepada Anwar Ibrahim dalam perhitungan ini.
Dalam masa yang sama, dengan melonjakkan isu beliau bakal mengisi jawatan MB Selangor, isu perceraian Nurul Izzah yang cuba dimanipulasikan oleh pihak-pihak tertentu untuk memberi gambaran buruk terhadap imej anaknya, dengan sendirinya telah menemui jalan matinya. Selepas ini, semua orang hanya akan memperkatakan tentang Anwar saja dan melupakan Nurul Izzah.
Dengan menjadi MB Selangor selama empat tahun menjelang pilihanraya umum akan datang, kedudukan Anwar dan Pakatan Rakyat secara realitinya akan bertambah kukuh lagi di mata rakyat jika beliau berjaya mentadbir negeri itu dengan jayanya dalam tempoh tersebut.
Dengan pengalaman sebagai penasihat ekonomi negeri Selangor dan kedudukan rizab Selangor yang kukuh iaitu hampir RM3 bilion serta Selangor sendiri sebagai negeri yang paling maju, Anwar rasanya tidak menghadapi banyak masalah untuk mencipta lebih banyak kejayaan dan kejutan untuk negeri itu. Jika itu dapat dilakukan, kedudukan sebagai MB Selangor akan menjadi laluan lebih selesa menuju Putrajaya.
Dalam masa yang sama, selain kedudukan Anwar dan Pakatan Rakyat akan bertambah kukuh menuju laluan ke Putrajaya setelah menjadi MB Selangor nanti, Noh Omar juga bolehlah melupakan hasratnya untuk menawan negeri itu dalam pilihanraya umum nanti dan sebaiknya mulai merangka surat persaraannya daripada arena politik.
Yang paling menarik dengan Anwar menjadi MB Selangor ini ialah berkenaan kedudukan Najib sebagai Perdana Menteri. Sementara beliau sedang dipertikaikan dengan pelbagai isu seperti kenaikan harga barang, kos sara hidup, kalimah Allah dan sebagainya, dalam masa yang sama tekanan supaya beliau berundur juga semakin kuat kedengaran.
Beberapa blogger pro UMNO dan Mahathir seperti Outsyed The Box, Apanama, Unspinners dan Kadir Jasin sedang mempertingkatkan tekanan agar Najib berundur dan memberi bayangan bahawa BN akan tewas jika beliau terus kekal sebagai PM. Terbaru pula, bekas Menteri Kewangan, Daim Zainuddin sudah mula mengkritik Najib secara terbuka dengan menggariskan beberapa kelemahannya serta turut meramalkan BN akan tumbang jika pilihanraya diadakan dalam suasana seperti sekarang ini.
Terdapat juga maklumat yang mengatakan dalam beberapa perjumpaan dengan kumpulan tertentu, Mahathir juga turut mengkritik Najib secara agak lantang dan tanpa segan silu. Maklumat lain pula menyebut, seiring dengan pendirian Mahathir bersetuju dengan pandangan Daim, bekas PM itu juga dikatakan sudah tidak lagi memberi sokongannya kepada Najib.
Bersama dengan tekanan dan asakan yang semakin kuat itu, bertambah kukuhnya kedudukan Anwar dengan menjadi MB Selangor pula, tidak dapat tidak, kedudukan Najib pastinya kian terhimpit. Dengan menjadi Ketua Pembangkang dan kuasa sebagai MB Selangor dalam masa yang sama, aura Anwar dan kestabilan Pakatan Rakyat dalam menghadapi BN dalam PRU 14 juga turut meningkat.
Ini akan menjadikan tekanan daripada dalam UMNO terhadap Najib turut meningkat. Menunggu Najib berubah, menjadi lebih tegas dan menyelesaikan semua isu berbangkit, mungkin hanya tindakan membuang masa. Tindakan terbaik pastinya memaksa beliau berundur dan digantikan dengan pemimpin lain.
Hanya dengan pengunduran Najib dalam kadar yang lebih segera mungkin memberi sedikit peluang kepada BN dalam pilihanraya umum nanti. (SH 27/01/2014)

0

0

votes
Article Rating
Kongsikan artikel ini


Kalau BN Tidak Bertanding Di Kajang, Tiadalah Wang Rakyat Dibazirkan

 Ketua Umum PKR, Anwar Ibrahim kini sudah sah akan menjadi calon bagi pilihanraya kecil DUN Kajang yang akan diadakan tidak lama lagi. SPR sudah pun dimaklumkan mengenai kekosongan kerusi itu dan bakal mengadakan mesyuaratnya pada 5 Februari depan bagi penentuan tarikh pilihanraya kecil itu.
Walaupun ada sedikit perbezaan pendapat dalam Pakatan Rakyat mengenai pilihanraya kecil ini dan beberapa pemimpin mereka cuba meluahkan rasa tidak puas hati, tetapi secara umumnya Pas, PKR dan DAP tetap berdiri teguh di belakang Anwar dalam hal ini.
Tidak saja pengumuman Anwar sebagai calon diumumkan sendiri oleh MB Selangor, Khalid Ibrahim malahan sidang akhbar mengenainya turut dihadiri oleh Azmin Ali, penasihat DAP, Lim Kit Siang serta dua pemimpin utama Pas iaitu Sallahuddin Ayub dan Dr Hatta Ramli.
Kehadiran mereka itu sekurang-kurangnya membuktikan tidak ada perpecahan dalam Pakatan Rakyat dan jika ada perbezaan pendapat daripada beberapa pemimpinnya, ia pasti akan diselesaikan satu persatu selepas ini.
Meskipun demikian, tindakan mengadakan pilihanraya kecil DUN Kajang secara sengaja dengan perletakan jawatan ADUNnya untuk memberi ruang Anwar Ibrahim bertanding dan seterusnya memungkinkan laluan menjadi MB Selangor menggantikan Khalid Ibrahim, tetap meletakkan Anwar sebagai sasaran kecaman banyak pihak.
Beliau dikecam kerana percaturannya membenarkan pilihanraya kecil ini dianggap membazirkan wang rakyat. Ketua Pemuda UMNO, Khairy Jamaluddin menulis di twitter mengenai pilihanraya kecil ini dengan luahan rasa tidak senang yang berbunyi, “amanah rakyat Selangor dipermainkan semata-mata nak selesaikan kemelut dalaman parti.”
Ketua Pemuda Pas, Nasharuddin Tantawi juga meluahkan rasa yang serupa melalui Facebooknya dengan tulisan yang agak panjang bertajuk Kajang Pak Malang. Sambil menganggap pilihanraya kecil ini semata-mata untuk melampias agenda peribadi dan kelompok tertentu, beliau juga menganggap pilihanraya kecil tanpa ada kematian atau keuzuran ini “macam main-main saja.”
Menyimpulkan tulisannya, Ahli Parlimen Temerloh itu juga menganggap tindakan Anwar ini memudaratkan dan mengkhianati amanah rakyat serta “hukumnya haram bertindak begini”.
Di pihak UMNO dan BN, ramai lagi yang tidak setuju dengan pilihanraya kecil ini. Alasan mudahnya ialah ia membazirkan wang rakyat dan membuang masa. Bekas Mufti Perlis, Dr Asri juga tidak bersetuju dengan antara lain menulis di Twitternya, “berapa banyak wang rakyat terkorban jika YB asyik letak jawatan. Jika alasan kukuh, tak apa. Ini apa alasan?”
Tulisannya yang lain berbunyi, “kalau saya orang politik mahu saja saya lawan parti yang main-main dengan pilihanraya kecil di Kajang itu. Membazir wang rakyat.”
Banyak lagi pihak yang turut meluahkan rasa tidak senang, tidak kira sama ada daripada PR mahupun BN. Malahan golongan yang tidak mencampuri politik juga cuba masuk daun kali ini.
Sebenarnya tindakan sengaja meletakkan jawatan bagi membolehkan diadakan pilihanraya adalah sebahagian daripada strategi dalam politik. Ia bukanlah suatu kesalahan, malah dibenarkan oleh undang-undang dan perlembagaan. Suatu ketika dahulu, demi untuk menguji kekuatan dan pengaruhnya berbanding UMNO yang baru diharamkan, Shahrir Samad pernah meletakkan jawatan sebagai Ahli Parlimen Johor Bahru dan kemudian bertanding semula.
Beliau berjaya memenangi pilihanraya itu dan ia antara faktor yang banyak mengubah landskap politik UMNO, terutamanya dalam konteks perpaduan Melayu Johor.
Sejak itu undang-undang telah dipinda dengan tidak membenarkan lagi calon yang meletakkan jawatan bertanding semula. Ini bermakna, jika ada yang meletakkan jawatan ia bukanlah kerana kepentingan peribadi kerana mereka yang berbuat demikian akan hilang gelaran sebagai YB dan beberapa kemudahan wakil rakyat, sebaliknya tindakan itu tentunya kerana muslihat dan kepentingan yang lebih besar untuk parti dan perjuangan yang didukung.
UMNO sendiri pernah bertindak serupa ketika mahu mengganti Muhammad Mohd Taib sebagai MB Selangor pada pertengahan tahun 90an dahulu. Ketika itu, Abu Hassan Omar yang memegang jawatan menteri pusat meletakkan jawatan sebagai Ahli Parlimen Kuala Selangor manakala ADUN Permatang, Jamaluddin Adnan pula meletakkan jawatannya sebagai ADUN. Kemudian dua pilihanraya kecil terpaksa diadakan dan kedua-dua mereka bertukar-tukar kawasan dan Abu Hassan Omar terus dilantik sebagai MB Selangor selepas itu.
Jika pilihanraya kecil DUN Kajang yang diadakan untuk membolehkan Anwar dilantik sebagai MB Selangor dianggap membazir, maka dua pilihanraya kecil serentak ketika mahu melantik Abu Hassan Omar dulu tentulah jauh lebih membazir lagi.
Bagaimanapun dalam pilihanraya kecil Kajang, belum terlambat untuk BN bertindak bagi mengelakkan pembaziran daripada berlaku. Caranya ialah dengan tidak meletakkan calon dan memberi kemenangan percuma kepada PKR. Habis cerita!
Tetapi belum pun apa-apa lagi, Muhyiddin Yassin dan Presiden MCA, Liow Tiong Lai sudah pun awal-awal memgumumkan bahawa BN akan tetap meletakkan calonnya di Kajang.
Dalam hal ini, Khairy Jamaluddin terutamanya yang nampak begitu prihatin dengan wang rakyat, tugas utamanya selepas ini ialah meyakinkan Muhyiddin dan Liow Tiong Lai serta menggunakan segala kemahirannya untuk mempengaruhi Najib Razak agar memberi saja kemenangan percuma kepada PKR di Kajang nanti. Maka, jimatlah duit rakyat. (SH 28/01/2014)

0

0

votes
Article Rating
Kongsikan artikel ini


PRK Kajang Bukan Ujian Kekuatan, Tapi Mengukur Kelemahan Najib

 Selepas PRU 13, isu yang paling banyak diperkatakan ialah mengenai kelemahan Najib sebagai Perdana Menteri. Ia tidak saja diselak dan dijaja oleh pembangkang, diperkatakan oleh rakyat biasa, malah secara perlahan-lahan turut diakui oleh banyak kalangan dalam UMNO sendiri.
Pelbagai isu yang berlaku, daripada kenaikan harga barang, perkauman, keselamatan, kalimah Allah dan sebagainya lagi ternyata lebih menyerlah kelemahan Najib berikutan tiada satu pun isu-isu tersebut cuba diselesaikannya secara tegas dan berani. Beliau bukan saja gemar menangguhkan masalah, malah responnya dalam banyak isu juga sering ketinggalan bas.
Tidak saja banyak blogger menyarankannya agar segera meletakkan jawatan bagi mengelakkan BN terus kalah dalam pilihanraya akan datang, malah bekas Menteri Kewangan, Daim Zainuddin mulai lantang menggariskan beberapa kelemahan Najib, sambil mengingatkan bahawa BN lebih berpotensi kecundang dalam pilihanraya akan datang jika tiada sebarang perubahan.
Sementara Mahathir Mohamad bersetuju dengan pandangan Daim itu, anaknya Mukhriz dan Marina juga turut bersuara. Dalam isu kenaikan harga, Mukhriz turut mengingatkan bahawa BN akan kalah dalam PRU 14 jika kepentingan rakyat terus diabaikan. Tegurannya itu dilihat cukup memberi kesan sehingga Setiausaha Agung UMNO, Tengku Adnan Tengku Mansor segera menegurnya agar menggunakan saluran yang betul jika ingin menegur kerajaan dan pucuk pimpinan.
Marina pula mengkritik Najib dan kerajaan yang dianggapnya begitu lemah dan lambat bertindak menyelesaikan kemelut isu kalimah Allah sehingga berlakunya beberapa kejadian tidak diingini antara kedua penganut Islam dan Kristian.
Kelemahan lain Najib yang turut dipertikaikan ialah pergantungannya yang keterlaluan terhadap sekian ramai penasihatnya serta Pemandu yang dilihat lebih banyak menyusahkan berbanding memberi kesejahteraan kepada rakyat.
Kelemahan Najib menjadi lebih hangat diperbualkan apabila adiknya sendiri, Nazir Razak menulis sebuah rencana sempena 38 tahun pemergian Allahyarham Tun Razak, sambil menitipkan satu persatu ingatannya mengenai sikap ayahnya yang begitu cermat dan berhemah dalam berbelanja dan menggunakan wang rakyat sehingga ia dilihat merupakan sindiran tepat yang ditujukan ke dahi Najib dan Rosmah Mansor.
Pendeknya isu kelemahan Najib dan perlunya beliau segera berundur adalah isu ruji sebelum meletusnya isu pilihanraya kecil Kajang ini. Semua orang mahu mengambil bahagian, termasuk kalangan yang sebelum ini kuat mempertahankan Najib seperti Perkasa dan beberapa NGO yang lain.
Tetapi sebaik saja pilihanraya kecil Kajang ini berakhir nanti, isu itu tentunya akan bangkit semula. Oleh itu, pilihanraya kecil Kajang ini adalah ukuran pertama yang akan menentukan sama ada kelemahan dan keupayaan Najib yang dipertikaikan selama ini turut melekat di hati rakyat atau sebaliknya. Lebih-lebih dengan komposisi pengundi Kajang yang meliputi 48.48 peratus pengundi Melayu, 40.46 pengundi Cina dan 10.15 pengundi India, ia adalah hampir menyamai realiti sebenar pecahan kaum di negara ini.
Selain kerana komposisi kaum, pilihanraya kecil ini juga diadakan di ketika isu kenaikan harga barang, kalimah Allah, hubungan kaum dan lain-lain sedang hangat menjadi perbualan dan kereshan. Oleh itu, ia akan menjadi ukuran kepada kepimpinan Najib yang banyak dipertikaikan selama ini.
Jika di Kajang ini menyaksikan BN tewas dan mendapat undi yang lebih buruk, maka ramalan Daim bahawa BN akan kalah jika pilihanraya umum diadakan dalam suasana seperti sekarang, ada kebenarannya dan Najib tidak harus kekal lebih lama sebagai Perdana Menteri.
Begitu juga, jika di Kajang ini pengundi Cina kekal menolak BN, bermakna dasar keterbukaan, liberal, 1Malaysia dan sogokan peruntukan atau habuan berjuta-juta kepada komuniti itu sebagaimana menjadi amalan Najib sebelum ini kekal umpama “mencurah air ke daun keladi.” Dan sekiranya sepanjang kempen pilihanraya nanti, Najib meneruskan juga amalan yang sama, ia pasti akan menyebabkan pengundi Melayu lebih jauh hati dengan BN dan kerajaan.
Begitu juga pengundi Melayu bandar dan separa bandar di Kajang kekal menolak BN, ia juga isyarat jelsd pergantungan BN hanya tinggal pengundi luar bandar dan kampung yang sentiasa berkurangan dalam tempoh empat tahun akan datang.
Najib mungkin hanya terselamat daripada serangan dan asakan yang mahunya berundur jika beliau berupaya menunjukkan perolehan undi yang lebih baik dalam pilihanraya ini, suatu misi yang sangat-sangat sukar dan hampir mustahil.
Muhyiddin Yassin juga sebenarnya menyedari pilihanraya kecil Kajang ini lebih memberi tekanan dan impak kepada Najib. Sebab itu, sementara ramai yang mempertikaikan PKR kerana membenarkan calonnya, Lee Shin Sheh meletakkan jawatan untuk memberi ruang Anwar bertanding dengan menganggapnya mengabaikan mandat rakyat serta mengundang pembaziran wang rakyat, Muhyiddin adalah orang pertama yang menegaskan BN akan tetap meletakkan calon meskipun ramai yang berpandangan sebaliknya.
Tanpa menunggu mesyuarat UMNO atau BN membuat keputusan atau menunggu sehingga Najib memberi reaksinya, Muhyiddin terlihat amat pantas memutuskan tentang penyertaan BN dalam pilihanraya Kajang ini sedangkan pada pilihanraya kecil DUN Penanti 2009, BN pernah tidak meletakkan calonnya kerana tidak mahu membazir masa, tenaga dan wang ringgit.
Ketua Pemuda UMNO, Khairy Jamaluddin pula bertegas mengatakan, meskipun pihaknya membantah pendekatan PKR ini yang dianggapnya semata-mata untuk kepentingan politik Anwar, tetapi bantahan itu mesti dinyatakan dengan cara BN meletakkan calon.
Patutnya kalau bantah, janganlah letak calon. Tapi entah macam mana, bagi KJ, kerana membantah, maka BN mesti letak calon. Bak kata Shuib yang merupakan salah seorang anggota Kumpulan Sepahtu, “peninglah….”
Hanya dengan tidak meletakkan calon boleh dianggap sebagai bantahan, selain dapat mengelakkan pembaziran wang rakyat sepanjang kempen pilihanraya diadakan. Dengan beria-ia mahu BN meletakkan calon, bermakna BN bukan saja sedang meraikan permainan politik yang sedang dipapan-caturkan oleh Anwar, bahkan akan menyebabkan BN sentiasa menari mengikut lagu yang dialunkan oleh pihak lain.
Berbanding tidak meletakkan calon, sebaliknya turut bertanding dan kemudian kalah lebih memudaratkan reputasi UMNO, BN, kerajaan dan Najib sendiri. Sebagaimana ukuran kelemahan Najib dan penerimaan rakyat terhadapnya sedang diperkata dan diperhatikan sejauh mana teruk atau tidaknya, ukuran ketepatannya mungkin boleh dibaca berdasarkan keputusan pilihanraya kecil Kajang ini.
Jika Pakatan Rakyat boleh menunggu sehingga tahun 2018 untuk menghukum Najib dan BN berdasarkan keputusan pilihanraya kecil Kajang, keputusan pilihanraya yang sama mungkin menjadikan gerakan menyingkirkan beliau menjadi bertambah agresif lagi selepas ini. (SH 29/01/2014)

0

0

votes
Article Rating
Kongsikan artikel ini


Gerak Kerja Politik Mahathir Memang Selalu Bermula Dengan Penafian

 Bekas Perdana Menteri, Mahathir Mohamad menafikan beliau adalah orang yang memainkan peranan di belakang gerakan mahu menjatuhkan Perdana Menteri, Najib Razak sebagaimana yang didakwa oleh Pengarah Strategik PKR, Rafizi Ramli dan juga sudah sekian lama menjadi percakapan umum.
Bagi Mahathir, anggapan mengenai penglibatan dirinya hanyalah tafsiran Rafizi semata-mata. Rafizi mengaitkan gerakan mahu menjatuhkan Najib itu untuk mempertahankan keputusan meletakkan Anwar Ibrahim bertanding dalam pilihanraya kecil DUN Kajang dengan menyifatkan setelah Najib ditumbangkan oleh kumpulan yang ditunjangi oleh Mahathir, gerakan seterusnya ialah memastikan Selangor yang dianggap mutiara kepada negara dapat dijadikan milik BN pula.
Dengan Anwar bertanding di DUN Kajang dan seterusnya menjadi MB Selangor, Pakatan Rakyat lebih mempunyai kekuatan untuk memastikan negeri Selangor dalam dakapannya, demikian antara hujah yang diberian Rafizi.
Gerakan mahu menggulingkan Najib yang dikaitkan dengan Mahathir sebenarnya bukanlah rahsia lagi UMNO. Selain Kadir Jasin dan beberapa blogger pro Mahathir semakin mempertingkatkan serangan dan kritikan terhadap Najib dengan antaranya menggelar Najib “PM Kangkung”, mereka juga meminta PM segera berundur atau berambus bagi mengelakkan BN hilang kuasa dalam PRU 14 nanti.
Deretan kelemahan yang kian ketara, sikapnya yang tidak berubah, lembik, terlalu dikawal oleh penasihat, membiarkan isteri dan keluarga campurtangan dalam urusan kerajaan serta pelbagai lagi, meyakinkan banyak pihak bahawa BN lebih mungkin untuk tewas dalam pilihanraya akan datang jika beliau terus kekal sebagai PM.
Selain Kadir Jasin dan beberapa blogger yang berbuat demikian sejak beberapa bulan lalu, bekas Menteri Kewangan, Daim Zainuddin juga sudah secara terbuka mengkritik kelemahan Najib, sambil mengingatkan bahawa BN akan tumbang jika pilihanraya akan datang diadakan dalam suasana seperti yang ada sekarang.
Kritikan terbuka Daim segera dikaitkan dengan Mahathir berikutan kedua-dua mereka mempunyai hubungan rapat yang kekal sehingga ke hari ini dan mereka juga dikatakan selalu bertemu untuk berbincang mengenai isu-isu politik semasa.
Penglibatan Mahathir dalam gerakan menjatuhkan Najib yang dimulai dengan serangan oleh blogger-blogger yang rapat dengannnya tidaklah menghairankan kerana ia pernah berlaku ketika mahu menjatuhkan Pak Lah dahulu. Namun dalam kes Najib ini, ia bukan saja dimulai oleh blogger yang rapat dengannya, malah turut disertai oleh Daim juga.
Lantaran itu, apabila buah nangka sudah dibelah, sukar untuk mengaitkan tiada yang terpalit dengan getahnya.
Sebagaimana gerakan menjatuhkan pemimpin yang tidak sebulu dengannya adalah perkara biasa bagi Mahathir, membuat penafian juga adalah perkara biasa dalam gerak kerja politiknya selama ini.
Ketika hubungan tidak mesranya dengan Musa Hitam dihidu oleh ramai orang pada awal 1980an dulu, Mahathir beberapa kali menafikannya, malah beliau juga kerap menunjukkan sifat mesranya di depan umum dengan bekas Timbalan Perdana Menteri itu. Namun akhirnya hubungan beliau dengan Musa Hitam terlerai juga sudahnya.
Ketika Tun Ghafar menjadi timbalannya dan terdengar gerakan Anwar mahu mencabar Tun Ghafar, Mahathir pada awalnya terlihat memihak kepada timbalannya dan menafikan beliau menyokong Anwar. Tetapi komen dan reaksinya selepas itu jelas memihak kepada Anwar sehingga Tun Ghafar terasa jauh hati.
Begitu juga dengan Anwar Ibrahim. Walaupun dalam beberapa ucapan di Perhimpunan Agung UMNO, beliau sering menyebut mengenai sejarah Julias Ceaser dan Brutus, tetapi beliau tetap menafikan hubungan renggangnya dan berulangkali juga mengatakan Anwar adalah bakal penggantinya.
Malah sehari sebelum beliau memecat Anwar pada 2 September 1998, beliau sekali lagi menafikan hubungannya dengan Anwar sedang bermasalah. Namun akhirnya Anwar bukan saja dipecat, bahkan juga dimalu, diaibkan dan dihantar ke penjara seolah-olah tidak pernah bersahabat baik dan duduk makan semeja sebelum itu.
Tetapi itulah Mahathir. Apa yang dinafikannya, selalunya itulah yang dilakukannya.
Dalam beliau menafikan berada di belakang gerakan mahu menjatuhkan Najib, beliau juga dalam masa yang sama mulai kritis terhadap Najib. Mahathir tidak saja mengkritik sikap bermewah kerajaan dan menyarankan Najib sepatutnya menjimatkan kos kerajaan berbanding menaikkan harga barang, beliau juga menyokong kritikan Daim dengan menyatakan pandangan bekas Menteri Kewangan itu ada asas dan kebenarannya.
Di ketika beliau menafikan mahu menjatuhkan Najib, Mahathir juga seperti menyindir Perdana Menteri dengan ulasannya bahawa pemimpin selarang lebih mengutamakan mencari kekayaan berbanding memberi khidmat kepada rakyat. Siapakah pemimpin sekarang yang ghairah mencari kekayaan kalau bukan Najib dan keluarganya berikutan pendedahan pelbagai kemewahan yang dimiliki, termasuk hartanah mewah kepunyaan anaknya di luar negara?
Ketika ditanya mengenai pilihanraya kecil Kajang yang dikaitkan dengan pembaziran, Mahathir sekali lagi bersikap sinis dengan menyatakan banyak lagi pembaziran, termasuk yang bernilai berbilion-bilion ringgit yang lebih perlu diberi perhatian berbanding pembaziran mengadakan pilihanraya kecil secara sengaja.
Siapa lagi yang disindir berkaitan pembaziran ini kalau bukan ditujukan kepada Najib?
Mengenai pilihanraya kecil Kajang pula, Mahathir secara terus-terang mengatakan ia merupakan tangga untuk Anwar menawan Putrajaya dalam pilihanraya umum akan datang kerana dengan menunjukkan keupayaan mentadbir negeri Selangor dengan baik, adalah lebih mudah untuk Anwar meyakinkan rakyat tentang kemampuannya mentadbir negara pula.
Kenyataan ini secara jelas merupakan tekanan kepada Najib kerana ia memberi gambaran bahawa setelah Anwar menjadi MB Selangor, laluannya menjadi lebih selesa dan terbuka untuk menawan Putrajaya pula dan menjadikan kedudukan Najib kian meruncing.
Najib kini bukan saja ditekan oleh Anwar dan Pakatan Rakyat untuk memiliki Putrajaya, dalam masa yang sama beliau juga dihimpit mengenai ketidakyakinan daripada dalam UMNO sendiri untuk mempertahankan kuasa BN. Walaupun Mahathir menafikan penglibatan dirinya, tetapi sejarah politiknya sepanjang 22 tahun berkuasa membuatkan lagi beliau menafikan, lagi banyak orang bercakap mengenainya.
Kadang-kadang bila ada penafian, ia adalah tanda gerakan itu sudah pun bermula. (SH 30/01/2014)

0

0

votes
Article Rating
Kongsikan artikel ini


Gandingan Muhyiddin – Zahid Hamidi Paling Sesuai Untuk Lawan Anwar Dalam PRU 14

 Kemaraan Anwar Ibrahim untuk menjadi Perdana Menteri yang dirangkumkan dengan cita-cita Pakatan Rakyat menawan Putrajaya dalam pilihanraya akan datang menjadi semakin hampir menuju realiti dengan kelicikan terbarunya menjadikan jawatab Menteri Besar Selangor sebagai transit ke arah hasrat itu.
Sebagaimana yang diakui oleh bekas Perdana Menteri, Mahathir Mohamad bahawa tindakan Anwar bertanding dalam pilihanraya kecil DUN Kajang dan menjadi Menteri Besar Selangor selepas itu adalah langkah untuk naik menjadi Perdana Menteri dan ia tidak akan berhenti setakat itu sahaja.
Tambah Mahathir yang mengakui beliau tidak gembira dengan percaturan terbaru Anwar itu, kedudukan sebagai Menteri Besar Selangor akan dijadikan tangga bagi menunjukkan keupayaannya mentadbir negeri supaya dengan itu akan bertambah keyakinan rakyat terhadap kemampuannya untuk mentadbir negara pula.
Daripada kenyataan Mahathir ini jelas tergambar kebimbangannya terhadap masa depan UMNO dan BN dalam pilihanraya umum akan datang kerana dengan kedudukan dan jawatan sebagai Menteri Besar Selangor, Anwar dan Pakatan rakyat jelas mempunyai kelebihan berbanding BN.
Dan sekiranya kelebihan itu dikaitkan dengan deretan kelemahan Najib yang begitu terserlah sehingga wujudnya desakan agar beliau berundur dan memberi peluang kepada tokoh lain menerajui parti dan kerajaan, UMNO dan BN sudah sewajarnya mencari butang kecemasan bagi menyelamatkan masa depannya.
Namun, sementara kelemahan Najib sudah diakui dan harapan untuk melihatnya berubah juga sudah terlambat, dilemma UMNO ialah kononnya tiada tokoh yang lebih baik untuk menggantikan Najib. Terdapat blogger UMNO yang mengakui hakikat tersebut manakala Zainuddin Maidin yang sependapat tiada tokoh yang layak menggantikan Najib, menyarankan agar Mahathir dibawa dalam kabinet untuk membantu serta menyuntik nilai tambah kepada kerajaan.
Jika sebelum ini sudah ramai yang hilang keyakinan kepada Najib mampu memimpin kejayaan kepada UMNO dan BN dalam pilihanraya umum akan datang, termasuk Daim Zainuddin juga bercakap secara terbuka mengenainya, tetapi setelah Anwar menjadi Menteri Besar Selangor, realitinya tentulah keyakinan itu tambah mengecil lagi.
Najib kini bukan saja dipertikai dan diragui oleh rakyat biasa, malah sudah banyak kelompok yang sebelum ini memberi sokongan kepadanya sudah menarik brek tangan masing-masing dan mulai terbuka mengkritik serta mempertikaikannya.
Meskipun Najib mempunyai ramai penyokong dah kelihatan menonjol, tetapi semuanya itu bukan kerana kualiti kepimpinan atau ketegasannya dalam menyelesaikan masalah. Penonjolannya lebih terapung kerana keupayaannya mewujudkan rangkaian dan menjaga penyokong serta mereka yang setia dengan sikap kemurahan hati dan sedia menolong mereka yang datang meminta bantuan dengannya.
Dalam banyak isu kritikal yang berlaku dalam negara sejak dulu, ketegasannya hampir tidak menonjol. Dengan darah bangsawan yang mengalir dalam tubuhnya, Najib sebenarnya lebih sesuai menjadi pemimpin ketika aman dan bukannya dalam suasana krisis.
Sebab itu, daripada kekurangan majoriti 30 kerusi dalam pilihanraya 2008, jumlah itu makin berkurangan kepada 23 kerusi sahaja dalam pilihanraya 2013 lalu. Kebarangkalian untuk majoriti terus berkurang atau mungkin kalah terus tidak dapat ditolak lagi jika Najib terus berada di kedudukannya sekarang.
Tanpa berhasrat mendahului takdir dan perancangan Tuhan, logik yang terbentang bedasarkan isu dan keadaan semasa jelas menunjukkan bahawa Najib perlu diundurkan dan diganti dengan pemimpin lain jika BN ingin terus bertahan atau mengekalkan kuasanya. Kemaraan Anwar dengan jawatan serta kuasa sebagai MB Selangor pasti memberi cabaran lebih berganda kepada BN.
Pendangan Zainuddin Maidin atau Zam dan beberapa blogger yang mengatakan tiada tokoh yang layak untuk menggantikan Najib hanya seolah-olah memperkecilkan kemampuan dan rekod kerja Muhyiddin Yassin selama ini. Ia juga seperti menghina Naib-naib Presiden sedia ada yang telah mampu bertahan selama dua penggal berturut-turut.
Muhyiddin bukan saja cemerlang semasa menjadi Menteri Besar selama dua penggal, selain keupayaan membangunkan negeri itu, beliau juga berjaya menyatu-padukan politik Melayu Johor selepas UMNO diharamkan yang disusuli dengan tindakan Shahrir Samad menguji kekuatan dengan meletakkan jawatan dan kemudian bertanding Bebas di kerusi Johor Bahru serta faktor Musa Hitam yang turut menentang UMNO Baru ketika di awal penubuhannya.
Ketika Mahathir mahu menghapuskan kekebalan Raja-Raja pula, Muhyiddin juga adalah pemimpin yang paling ke depan melaksanakan agenda itu sedangkan sebagai Menteri Besar Johor dan berketuakan Sultan Johor yang terkenal dengan watak keras serta tegas, cabaran beliau bukan kepalang orang boleh memikulnya.
Tetapi semuanya dilaluinya dengan sabar dan cekal sehingga semuanya membuahkan hasil yang membanggakan. Kelemahan Muhyiddin hanyalah kerana beliau berwajah masam, tidak pemurah, tidak pandai menjaga penyokong dan barangkali sepanjang penglibatannya dalam UMNO, tidak sampai sepuluh orang yang pernah merasa pemberian wang dari poketnya.
Tetapi itulah watak Muhyiddin, namun wibawa, kemampuan dan ketegasannya terbukti dalam rekod sejarah yang boleh ditatap oleh sesiapa saja yang mahu menyelidikinya.
Lebih dari itu, ketika kepimpinan Pak Lah begitu dipertikaikan, beliau juga dengan berani menyarankan agar peralihan kuasa dipercepatkan bagi memberi ruang yang lebih selesa kepada UMNO dan kerajaan memulihkan keadaan.
Jadi, untuk mengatakan tiada tokoh yang mampu menggantikan Najib barangkali suatu kenyataan yang tersasar dan tidak berpijak di bumi nyata. Rekod dan sejarah membuktikan beliau lebih baik berbanding Najib. Cuma, dalam kedudukan sebagai pemimpin nombor dua ketika ini, tidaklah begitu sesuai untuknya bertindak seperti kepada Pak Lah dulu.
Di kalangan Naib Presiden pula, walaupun pemenang yang ada bukanlah yang terbaik tetapi di antara ketiga-tiga yang ada, Zahid Hamidi adalah paling layak sekali untuk digandingkan dengan Muhyiddin. Walaupun ketegasannya kadangkala turun naik dan flip-flop, namun sikap ramah dan senyumnya yang sentiasa manis menjadikan beliau disenangi oleh semua orang dan ini dibuktikan dengan kemampuan memperolehi undi tertinggi selama dua penggal berturut-turut sebagai Naib Presiden UMNO.
Dengan semakin ramai mengakui bahawa kepimpinan Najib begitu lemah dan tidak mungkin mampu mencipta kejayaan dalam PRU 14, gandingan Muhyiddin dan Zahid adalah pilihan terbaik yang seharusnya mula difikirkan. Watak Muhyiddin yang tegas, berani dan teguh pendirian walaupun bermuka masam dapat diseimbangkan dengan watak Zahid Hamidi yang mudah senyum, peramah dan ramai pengikut sebagai timbalannya.
Kedua-dua mereka ini seharusnya tidak dilengahkan untuk diberi peluang memimpin parti dan kerajaan sebaik berkahirnya PRK Kajang kerana selepas Anwar menjadi bergelar YAB Menteri Besar Selangor, keagresifan dan kelicikan gerak politiknya pasti akan memukau rakyat dan sekaligus menjadikan Najib menjadi semakin kerdil.
Berbeza dengan Anwar yang meningkat naik dalam politik melalui proses pertandingan, akan menjadikan kelicikan, gerakan serta helahnya tidak mungkin mampu dibaca oleh Najib yang sepanjang karier politiknya tidak pernah melalui proses persaingan. Langkah politik Anwar, kalau pun tidak dapat disaingi, sekurang-kurangnya dapat dibaca dah cuba disaingi oleh Muhyiddin dan Zahid Hamidi, yang kedua-dua juga sarat dengan proses kematangan, pertandingan dan turun naik sepanjang berada dalam UMNO.
Memberi peluang kepada gandingan Muhyiddin dah Zahid barangkali memberi sedikit harapan kepada UMNO dan BN berbanding mengekalkan Najib beserta deretan kelemahan yang tidak mungkin dapat diperbaiki lagi. (SH 31/01/2104)

0

0

votes
Article Rating
Kongsikan artikel ini


Kalau Ingin Menghargai, Chong Wei Sepatutnya Dilantik Senator Dan Bukan Menjerutnya ‘Di Tali Gantung’ Kajang

 Sejak nama jaguh badminton negara, Lee Chong Wei diusulkan oleh Ahli Parlimen Padang Besar, Zahidi Zainal Abidin sebagai calon BN mewakili MCA bagi pilihanraya kecil DUN Kajang bagi berhadapan dengan Anwar Ibrahim, ramai daripada kelompok pro BN menunjukkan persetujuan terhadap idea itu. Dengan popularitinya sebagai ahli sukan kesayangan negara serta pemain badminton nombor satu dunia, ramai yang percaya ianya adalah suatu kelebihan yang cukup berbaloi bagi berhadapan dengan Anwar Ibrahim.
Sudah ada juga yang menyatakan Anwar pasti kecundang jika lawannya adalah Lee Chong Wei atas kepercayaan populariti dan jutaan peminatnya yang sentiasa memujanya adalah juga terjemahan dalam bentuk undi dalam pilihanraya.
Presiden MCA, Liow Tiong Lai sendiri membayangkan nama Lee Chong Wei ada dalam pertimbangannya, sambil menyatakan pihaknya bersikap terbuka dengan kriteria boleh menang atau winnable adalah merupakan perkiraan yang menjadi keutamaan.
Media pro UMNO seperti Utusan dan TV3 juga mulai menjaja dan seolah-olah cuba meyakinkan MCA, BN dan juga Perdana Menteri agar tidak ragu-ragu dalam membuat keputusan memilih Lee Chong Wei atas keyakinan bahawa populariti di kalangan pelbagai kaum mampu memberi kelebihan untuk menandangi serta menewaskan Anwar Ibrahim di Kajang.
Lee Chong Wei pula sehingga ini seakan terkejut apabila namanya turut dikaitkan sebagai calon dan memaklumkan beliau tidak mengetahui atau diberitahu apa-apa mengenai perkara itu.
Semua yang begitu ghairah mahu memilih beliau sebagai calon barangkali tidak menyedari bahawa Lee Chong Wei belum pun bersara sebagai pemain badminton negara dan kiranya bersetuju untuk menjadi calon, beliau tentunya terpaksa menggantung raketnya lebih awal daripada yang dirancangnya sebelum ini. Ini bermakna, negara akan kehilangan pemain badminton kerana tidak mungkin beliau mampu memikul tugas sebagai pemain badminton lagi jika sudah memutuskan untuk terjun ke dunia politik.
Jika itu berlaku, sementara amat sukar untuk menang di Kajang, negara juga akan kehilangan seorang pemain badminton lebih awal daripada yang sepatutnya semata-mata untuk memenuhi tuntutan nafsu mereka yang hanya memikirkan kepentingan sendiri semata-mata.
Selain bermain di pentas politik tidaklah semudah memenangi pertandingin di gelanggang badminton, lebih-lebih lagi bila berhadapan dengan Anwar Ibrahim yang bakal menjadi MB Selangor dan juga calon Perdana Menteri, dengan bertandingnya Chong Wei dalam pilihanraya juga akan menyebabkan beliau kehilangan sebahagian penyokongnya serta mendedahkannya kepada pelbagai kata nista dan serangan pihak yang menentangnya.
Ini akhirnya akan menjadikan masa depan dan kegemilangan yang dicapainya selama ini akan tercemar dengan teruknya.
Sesungguhnya dengan sedia menjadi calon juga adalah menyundang risiko besar kepada Chong Wei sendiri, tambahan pula bertanding di DUN Kajang dan berlawan dengan Anwar Ibrahim, meskipun dilimpahi populariti dan mempunyai jutaan peminat, hakikatnya peluang beliau untuk menang hanyalah 0.001 peratus sahaja.
Ia bukan bermakna pengundi Kajang tidak mengenang jasa dan pengorbanannya tetapi adalah kerana beliau bertanding mewakili MCA yang sudah ditolak oleh majoriti pengundi Cina sendiri sejak dua pilihanraya umum lalu.
Bahkan dengan senario politik yang sekarang, bukan saja Chong Wei, bahkan jika Perdana Menteri, Najib Razak pun yang bertanding, beliau pasti akan kecundang juga. Memilih dan meletakkan Chong Wei tidak lebih umpama menghantarnya ke “rumah penyembelihan” atau ” tali gantung” politik saja layaknya.
Lantaran itu, ketegasan Menteri Belia dan Sukan, Khairy Jamaluddin yang tidak sekali-kali akan membenarkan Chong Wei dipilih sebagai calon di DUN Kajang dengan alasan pemain badminton itu adalah harta negara seharusnya dikalungkan pujian. KJ nampaknya sangat sayangkan masa depan dan reputasi gemilang Chong Wei serta mahukan ia kekal dalam sanjungan rakyat sampai bila-bila. Memilih Chong Wei sebagai calon sebenarnya adalah membunuh reputasi dan masa depannya.
Sekiranya benar ingin menghargai jasa dan sumbangan Chong Wei kepada negara selama ini, sebaik saja bersara nanti, beliau sepatutnya dilantik sebagai Senator supaya beliau sekurang-kurangnya boleh bersuara dan memberi idea di peringkat tertinggi mengenai kemajuan sukan negara. Jika tidak cukup dengan itu, selepas dilantik sebagai Senator, Chong Wei juga boleh pula dilantik sebagai Timbalan Menteri Belia dan Sukan, sebagai orang nombor dua kepada KJ.
Bayangkan betapa bersinarnya Kementerian Belia dan Sukan apabila kementerian itu diterajui oleh KJ dan dibantu oleh Chong Wei.
Itulah sebenarnya cara yang betul untuk menghargai dan membalas jasa Chong Wei selama bertahun-tahun beliau mencurahkan keringatnya mengharumkan nama negara melalui dunia badminton dan bukannya dengan menyediakan “tali gantung” di Kajang sebagai anugerah kepada persaraannya. (SH 01/02/2014)

0

0

votes
Article Rating
Kongsikan artikel ini


Ahmad Maslan Hanya Menghodohkan Lagi Wajah UMNO

 Satu-satunya pemimpin dalam dunia, dari zaman kuno hingga dunia moden, yang mengaku dirinya seorang yang pandai sambil membanggakan pencapaian CGPA 3.85 ketika di universiti, Ahmad Maslan yang kini menjawat jawatan Ketua Penerangan UMNO dan Timbalan Menteri Kewangan, hari ini tampil dengan satu lagi “kecerdikannya” menjelang kempen pilihanraya kecil DUN Kajang yang bakal diadakan tidak lama lagi.
Selepas mengadakan taklimat tertutup anjuran UMNO Hulu Langat, beliau memberitahu, kes liwat Anwar Ibrahim yang masih belum selesai di mahkamah dan video seks yang menyerupai Ketua Pembangkang itu akan menjadi bahan kempen utama sepanjang pilihanraya itu nanti.
Menurut beliau, pengundi DUN Kajang perlu diingatkan bahawa pembangkang menawarkan seorang calon yang masih mempunyai beban kes di mahkamah dan tidak menjadi kesalahan untuk UMNO bercerita tentang peribadi calon pembangkang itu kerana kita mahu pengundi memilih calon yang benar-benar sesuai sebagai wakil rakyat mereka.
Dengan awal-awal lagi sudah memberi signal akan membangkitkan dan menjaja cerita seks dan liwat mengenai Anwar Ibrahim yang bakal bertanding di DUN Kajang, ia tidak lain memperlihatkan UMNO dan BN benar-benar sudah kekeringan modal untuk menghadapi pilihanraya ini.
Ini kerana isu seks dan liwat bukanlah lagi modal yang mendatangkan untung kepada UMNO, BN dan kerajaan memandangkan dalam kempen PRU 13 itu, isu tersebut sudah pun dimainkan semahu-mahunya dan hasilnya kemenangan BN berkurangan daripada 140 kerusi pada 2008 menjadi hanya 133 kerusi saja. Dalam masa yang sama, undi popular BN pula hanyalah 47 peratus berbanding pembangkang 5i peratus.
Ini bermakna isu seks dan liwat yang melibatkan Anwar telah gagal mempengaruhi pengundi dan langsung tidak mendatangkan kesan untuk melemahkan kekuatan Anwar serta Pakatan Rakyat.
Tambahan pula, dengan faktor pengundi Kajang yang sebahagiannya merupakan penduduk bandar, separa bandar dan terdedah kepada maklumat dunia baru, isu tersebut tidak lebih umpama lauk basi yang tidak akan dijamah oleh sesiapa, malah tercium baunya saja sudah dicampakkan ke dalam tong sampah. Dengan memainkan isu itu, bukan saja peluang BN untuk menang bertambah tipis, malah akan menyebabkan jumlah undi yang diperolehi juga terus merudum.
Melalui CGPA 3.85 yang dimilikinya, Ahmad Maslan sepatutnya juga harus sedar bahawa kemenangan BN di banyak kerusi dalam pilihanraya umum lalu adalah atas sumbangan pengundi luar bandar dan kampung yang tidak terdedah kepada maklumat internet dan ia berbeza sama-sekali dengan pengundi Kajang.
Bagi kebanyakan pengundi Kajang dan rakyat ketika ini, isu yang membelenggu mereka ialah berkenaan kenaikan harga barang dan beban kos hidup serta beberapa isu lain seperti kerajaan yang baik, pentadbiran yang telus, pemimpin yang berjiwa rakyat dan seumpamanya. Cerita lucah, seks dan liwat bukan makanan orang Kajang. Jika isu sebenar yang menjadi keperluan rakyat tidak ditangani dan dijelaskan dengan baik dan asyik bercakap soal seks dan liwat saja, rakyat akhirnya akan lebih membenci serta menjauhi UMNO, BN serta kerajaan.
Dengan awal-awal sudah memberitahu bahawa cerita seks dan liwat akan menjadi modal kempen BN, maka sudah tentulah dapat dijangkakan bahawa kempen BN nanti akan meriah dengan suara-suara daripada NGO seperti TIBAI dan Umi Hafilda yang memang sejak dulu amat pakar bercerita tentang perkara-perkara lucah dan porno mengenai Anwar Ibrahim sedangkan sumbangan mereka juga dianggap gagal selama ini.
Blogger dan pengendali laman sosial pro BN yang turut stim dengan cerita seks ini pastinya juga akan memainkan isu tersebut semahu-mahunya sepanjang kempen pilihanraya DUN Kajang nanti.
Tidak mustahil juga, atas nama kempen pilihanraya akan diadakan tayangan terbuka video seks yang didakwa menyerupai Anwar itu. Di rumah-rumah pengundi pula, mungkin akan diposkan video yang sama untuk meracuni pemikiran pengundi.
Akhirnya apa yang berlaku ialah semua orang hanya bercakap dan bercerita soal seks dan liwat sepanjang kempen itu. Orang yang menonton video seks juga jadi bertambah. Tidak akan ada lagi yang bercakap soal perjuangan UMNO, kebaikan kerajaan dan sebagainya. Yang difokuskan oleh jentera penerangan yang diketuai oleh Ahmad Maslan hanyalah seks dan liwat sedangkan pembangkang atau Pakatan Rakyat terus berkempen dengan menawarkan agenda perubahan, mendedahkan pembaziran dan keborosan pemimpin, kenaikan harga barang dan seumpamanya yang kelihatan relevan dengan keperluan rakyat serta pengundi.
Bukan saja peluang kempen tidak digunakan untuk menerangkan asas perjuangan UMNO dan dasar-dasar kerajaan serta menangkis pelbagai tuduhan, malah dengan menjaja cerita seks dan lucah sendirinya menjadikan wajah UMNO dan kerajaan semakin kotor dan hodoh. UMNO dan kerajaan dianggap seolah-olah hanya tahu menjaja cerita berunsur seks dan lucah untuk menutup pelbagai kelemahan dan kepincangannya dan bukan menerangkan keadaan yang sebenarnya.
Lagi pula kes liwat Anwar dalam proses mahkamah lagi dan biarlah mahkamah menentukan keadilannya manakala kes video seks pula sudah dinafikan melalui laporan polis.
Berterusan menjajanya hanya akan menjadikan wajah UMNO dan kerajaan terus hodoh di mata pengundi. Daripada bertanding di DUN Kajang semata-mata bermodalkan cerita seks, lucah dan liwat sedangkan Pakatan Rakyat menawarkan Anwar Ibrahim bertanding di situ dengan cita-cita yang lebih membara, bukan saja untuk mengekalkan penguasaan di Selangor, bahkan untuk menawan Putrajaya dalam PRU 14, adalah lebih wajar BN memutuskan tidak meletakkan calonnya dalam pilihanraya kecil ini.
Sekurang-kurangnya wajah hodoh UMNO dan kerajaan kerana “terlebih cerdiknya” Ahmad Maslan dapat dielakkan. (sH 02/02/2014)

0

0

votes
Article Rating
Kongsikan artikel ini


Darah Perjuangan Anwar Ibrahim Rupanya Masih Mengalir Dalam Tubuh Zahid Hamidi

Dalam suasana UMNO dan BN masih kalut bagi menghadapi pilihanraya kecil DUN Kajang iaitu sama ada BN perlu bertanding atau tidak dan sama ada calon Melayu atau Cina yang perlu diletakkan bertanding di kawasan itu, Naib Presiden UMNO, Ahmad Zahid Hamidi berkata, BN berpegang kepada prinsip “lawan tetap lawan” bagi menghadapi pilihanraya itu.
Katanya, biar pun perkara mengenai calon belum diputuskan dan sekiranya seseorang itu sudah dimuktamadkan untuk bertanding mewakili BN, pendirian kita ialah “lawan tetap lawan” kerana sesiapa saja yang menentang BN adalah dianggap sebagai musuh BN.
Pendirian dan sikap tegas Zahid itu tidak ada yang peliknya, malah itulah kewajaran yang sepatutnya bagi mana-mana juga pemimpin politik. Tetapi yang menimbulkan sedikit pelik dan tanda-tanya ialah bila mana Zahid menggunakan unngkapan “lawan tetap lawan” kerana semua orang tahu ungkapan itu begitu sinonim digunakan oleh Anwar Ibrahim sejak dipecat daripada UMNO dan kerajaan pada 1998 lagi.
Dalam kempen PRU 13, ungkapan itu menjadi lebih popular kerana Anwar hampr menyebutnya dalam setiap ceramahnya bagi menaikkan semangat dan menggelegakkan lagi darah perjuangan pengikut serta penyokongnya.
Apabila Zahid tiba-tiba menggunakan ungkapan itu, sedangkan beliau boleh memilih menggunakan ungkapan lain atau setidak-tidaknya mengulangi frasa-frasa kata yang kerap disebut oleh Najib Razak, timbul tanda-tanya mengenai kecenderungan dan kekagumannya terhadap Anwar Ibrahim.
Apakah beliau masih mengkagumi Anwar Ibrahim seperti dahulu?
Walaupun Zahid melonjak dalam dunia politik melalui tangga sebagai Setiausaha Politik Najib tetapi semua orang mengetahui bahawa beliau adalah “budak Anwak” sejak zaman Pemuda UMNO lagi. Bahkan ada khabar yang menyebut bahawa Anwarlah yang meletakkan beliau sebagai Setiausaha Politik Najib berikutan ketika itu Najib juga merupakan penyokong Anwar.
Selepas bertahun-tahun berkhidmat dengan Najib, Zahid kemudian meletakkan jawatan sebagai Setiausaha Politik dan diberikan kedudukan sebagai Pengerusi Bank Simpanan Nasional serta beberapa entiti korporat seperti Kretam Holding dan banyak lagi. Ketika itu Anwar ialah Menteri Kewangan dan Timbalan Perdana Menteri.
Semasa menjadi Ketua Pemuda, Zahid telah membangkitkan isu kronisme dan nepotisme dalam Perhimpunan Agung UMNO sebagai sebahagian daripada perancangan yang disusun oleh Anwar untuk memberi tekanan kepada Mahathir sehingga menimbulkan kemarahan Perdana Menteri ketika itu. Mahathir kemudian bukan saja menangkis dakwaan itu dalam ucapannya, malah turut menyiarkan iklan di akhbar-akhbar utama untuk mendedahkan kroni siapa yang sebenarnya lebih banyak mendapat kontrak dan peluang perniagaan daripada kerajaan.
Ketika Anwar dipecat pada 1998, Zahid merupakan antara pemimpin UMNO yang masih bersama dengan bekas TPM itu, malah kelibat beliau dan para penyokongnya daripada Pemuda UMNO hampir setiap hari berada di rumah Anwar di Bukit Damansara.
Berikutan sokongannya yang berterusan itu, beliau kemudian ditahan dibawah ISA dan terpaksa melepaskan jawatan ketua Pemuda UMNO yang disandangnya sebagai syarat pembebasan dan terus kekalnya bersama UMNO. Turut ditahan dibawah ISA ketika itu, Zambry Abdul Kadir yang sekarang merupakan Menteri Besar Perak.
Selepas meletakkan jawatan sebagai Ketua Pemuda UMNO dan Anwar pula berada di penjara, Zahid tidak menyertai perjuangan Anwar, sebaliknya beberapa pengikutnya semasa dalam Pemuda seperti Saifuddin Nasution, Johari Abdul, Hamdan Taha, Zahid Mohd Arip, Hanafiah Man dan ramai lagi kekal meneruskan perjuangan bersama Anwar. Kini sebahagian meria masih kekal bersama PKR, manakala sebahagian lagi sudah pun kembali bersama UMNO.
Zahid pula, bersama kedudukannya yang semakin terpinggir, selain meneruskan perjuangannya bersama UMNO, beliau juga mengisi masa lapangnya dengan melanjutkan pelajaran di UPM sehingga ke peringkat PhD.
Namun demikian, berikutan sikap ramah, mudah didekati serta mempunyai rangkaian kawan-kawan yang ramai dalam UMNO, Zahid perlahan-lahan bangkit dengan menawarkan diri bertanding sebagai ahli MT UMNO dan beliau sentiasa menang serta mendapat kedudukan Top 10 setiap kali pemilihan UMNO.
Beliau mulai mendapat nafas apabila Pak Lah menjadi Perdana Menteri pada 2003 dengan diberi jawatan sebagai Timbalan Menteri Pelancongan dan kemudian sebagai Menteri di Jabatan Perdana Menteri.
Di era Najib pula, berikutan hubungannya yang lama sejak zaman Pemuda, kedudukannya dinaik-tarafkan lagi sebagai Menteri Pertahanan dan kini Menteri Dalam Negeri.
Walaupun Zahid dilihat mempunyai dua “tauke” dalam UMNO iaitu Anwar dan Najib, tetapi berikutan latar belakang Islamnya yang lebih menonjol, beliau lebih dilihat mempunyai kecenderungan terhadap Anwar berbanding Najib. Malahan disebabkan lonjakan yang dibuat Anwar terhadapnya dalam dunia korporat dan perniagaanlah, beliau mampu memenangi jawatan Ketua Pemuda UMNO pada 1996 meskipun pesaingnya ketika itu ialah Annuar Musa, Rahim Tamby Chik dan juga Isa Samad.
Meski berbeza bahtera perjuangan sekarang ini, keintiman jiwa dan rasa kekaguman Zahid terhadap Anwar nampaknya masih lagi berbekas dan sukar dikikis. Menyanjung ungkapan “lawan tetap lawan” yang dipinjamnya daripada Anwar Ibrahim sebagai menunjukkan nilai perjuangan yang seharusnya didukung oleh UMNO dan BN sekarang, ia turut menunjukkan pengiktirafan dan adanya kebersamaan beliau dengan bekas “taukenya”, malah seperti menunjukkan darah perjuangan Anwar masih mengalir dalam tubuhnya.
Dengan Mahathir sendiri mengakui bahawa kedudukan sebagai Menteri Besar Selangor akan menjadi tangga yang lebih baik untuk Anwar menawan Putrajaya dalam pilihanraya umum akan datang, apakah ia juga menyebabkan kekaguman Zahid terhadap Anwar makin menebal sama, meskipun jika diambil kira hakikat bagaimana UMNO menarik balik saman terhadap Tian Chua dan Mustaffa Ali baru-baru ini, ungkapan “lawan tetap lawan” itu sebenarnya sudah terbarai dan tidak terpakai lagi. (SH 02/02/2014)

0

0

votes
Article Rating
Kongsikan artikel ini